text:
Daw Lahkawng
Chyum Laika—Karai Kasang Kaw Nna Laika Buk
1, 2. Chyum Laika gaw, Karai Kasang kaw nna sa ai kaja htum kumhpa langai re ai lam hpa majaw lu tsun ai kun?
MANANG langai kaw nna kumhpa lu ai shaloi, nang gara hku hkamsha ai kun? Nang hpe myit dum let jaw ai kumhpa a majaw, nang grai kabu nna shi hpe mung chyeju dum na re.
2 Chyum Laika gaw Karai Kasang kaw nna kumhpa re. Dai hta, gara kaw mung n lu tam ai shiga ni lawm ai. Ga shadawn, sumsing lamu, ginding aga hte shinggyim masha hpe hpan ai lam ni lawm ai. Anhte hta manghkang ni nga ai shaloi, karum shing tau lu na matu npawt tara ni hpe jaw da ai. Karai Kasang gaw mungkan ga hpe bai kaja wa hkra galaw na ngu ai shi a yaw shada lam hpe, Chyum Laika hta mu lu ai. Dai majaw, Chyum Laika gaw anhte a matu kaja htum kumhpa re.
3. Chyum Laika hkaja yang nang hpa chye wa na kun?
3 Chyum Laika hkaja yang, Karai Kasang nang hte jinghku byin mayu ai lam chye wa na re. Shi a lam hkaja magang, nang hte shi grau nihtep wa magang re.
4. Chyum Laika dip shapraw ai lam gaw gara hku lak lai a ta?
4 Chyum Laika hpe amyu ga 2,800 daram hte ga gale ngut nna, wan hkying hku dip shapraw ngut sai. Mungkan hta nga ai masha tsa lam shadang a jahku shi (90%) jan gaw, shanhte a amyu ga hte lu hti sai. Bat shagu Chyum Laika buk wan mi jan dip shapraw nga ai. Chyum Laika hte bung ai kaga laika buk n nga ai.
5. Chyum Laika gaw, “Karai Kasang e shung ya ai” ngu hpa majaw tsun lu ai kun?
5 Chyum Laika gaw “Karai Kasang e shung ya ai” laika buk re. (2 Timohti 3:17 hpe hti u.) Raitim, masha nkau mi gaw, ‘Chyum Laika gaw masha ka da ai majaw, Karai Kasang kaw nna gara hku byin mai na kun?’ ngu nna myit ma ai. Chyum Laika hta, “Chyoi pra ai Wenyi e myit shadut ya hkrum ai masha ni gaw, Karai Kasang kaw na ga htawn tsun ma ai” nga nna mahtai jaw da ai. (2 Petru 1:21) Dai gaw, sut du langai shi a amu madu hpe laika langai ka shangun ai hte bung ai. Dai laika a madu gaw kadai kun? Sut du re. Shi a amu madu n re. Dai hte maren, Chyum Laika a madu gaw Karai Kasang re. Chyum Laika ka ai masha ni n re. Karai Kasang gaw shi a myit mang ai lam ni hpe ka na matu, shanhte hpe lam matsun ya ai. Chyum Laika gaw teng sha “Karai Kasang a mung ga” re.—1 Htesaloni 2:13; Jahtum Matsing 2 hpe yu u.
CHYUM LAIKA GAW TUP HKRAK TENG MAN AI
6, 7. Chyum Laika gaw, shawng hpang rap ra ai ngu anhte hpa majaw lu tsun ai kun?
6 Chyum Laika ka ai gaw shaning 1,600 jan na ai. Chyum Laika ka ai ni gaw, nga pra wa ai aten ladaw n bung ai. Nkau mi gaw hpaji chye nna, nkau mi gaw n chye ma ai. Ga shadawn, Luka gaw tsi du re. Kaga ni gaw, hkauna galaw ai ni, nga hkwi ai ni, sagu rem ai ni, myihtoi ni, tara agyi ni hte hkawhkam ni re. Ka ai masha ni n bung tim, Chyum Laika a lam yawng gaw, shawng hpang rap ra ai. *
7 Ningpawt Ninghpang hta, mungkan a manghkang ni gara hku byin hpang wa ai lam ka da ai. Shingran Laika hta gaw, manghkang ni hpe hparan ya nna mungkan ga hpe hparadisu bai byin hkra Karai Kasang galaw ya na lam tsun da ai. Chyum Laika hta shaning hkying lam na masha labau ni lawm ai. Dai labau ni gaw Karai Kasang a yaw shada lam gara hku hpring tsup wa ai hpe madun ai.
8. Chyum Laika gaw hpungtang hpaji hte tup hkrak re ai lam ga shadawn tsun dan u.
8 Chyum Laika gaw, hpungtang hpaji hte mung hkrak sha re ai. Dai hta, Chyum Laika ka ai ni a prat na masha ni pyi, n chye shi ai lam ni lawm ai. Ga shadawn, Jaw Jau laika hta moi Israela masha ni a matu, hkamja lam, grupyin san seng lam ni hte seng ai tara ni lawm ai. Dai aten hta grupyin mungdan ni gaw dai lam ni hpe n chye shi ai. Ginding aga gaw, hpa mung n nga ai hpat wat e noi da ai nga nna mung, Chyum Laika hta tsun da ai. (Yoba 26:7) Hka a matut manoi mabyin hpe moi kadai n chye ai aten kaw nna, Hpaji Ningli 1:7 hta tsun da ai.
9. Chyum Laika ka ai ni a ding man ai lam gaw anhte hpa hpe chye na na matu karum ya ai kun?
9 Chyum Laika gaw labau lam tsun ai shaloi, galoi mung teng man ai. Raitim, labau laika buk law law gaw tup hkrak n teng ai. Dai gaw ka ai ni myit ding man ai lam n nga ai majaw re. Ga shadawn, shanhte a amyu masha ni majan hkrat sum ai lam hpe nau n ka ma ai. Raitim, Chyum Laika ka ai ni gaw, myit ding man ai majaw, Israela masha ni a hkrat sum ai lam hpe pyi ka ai. Shanhte nan shut ai lam ni hpe mung ka ai. Ga shadawn, Mawshe gaw Bu Hkawm Laika hta shi mara kaba galaw ai majaw, Karai Kasang sharin shaga ai lam shi nan tsun dan ai. (Bu Hkawm 20:2-12) Chyum Laika ka ai ni a ding man ai hpe yu yang, Chyum Laika gaw Karai Kasang kaw nna re ai hpe madun dan ai. Dai majaw, Chyum Laika hpe anhte kam mai ai.
HPAJI GA HTE HPRING AI LAIKA BUK
10. Chyum Laika hpaji ga ni gaw anhte hpe hpa majaw karum ya lu a ta?
10 Chyum Laika gaw, Karai Kasang shung ya ai hte ka da ai majaw, “sharin shaga ya ai, daru sharin chye ai, mye shading lu ai” hta akyu rawng ai. (2 Timohti 3:17) Dai majaw, Chyum Laika hpaji ga ni gaw, anhte hpe ya du hkra karum ya lu ai. Yehowa gaw anhte ga yun re ai hpe chye ai. Dai majaw, anhte gara hku hkam sha ai, myit ai hpe shi chye ai. Anhte hkum anhte chye ai hta na shi grau chye ai. Anhte hpe ngwi pyaw shangun mayu ai. Anhte a matu, gara gaw kaja ai n kaja ai hpe mung shi chye ai.
11, 12. (a) Yesu gaw Mahte 5 kaw nna 7 hta, gara hpaji ga ni tsun da ai kun? (b) Chyum Laika kaw nna kaga hpa ni naw sharin la mai ai kun?
11 Mahte daw kaba 5 kaw nna 7 hta, kaja ai hpaji ga ni hpe chye lu ai. Dai hta ngwi pyaw lam gara hku lu na, kaga masha ni hte gara hku kanawn mazum na, gara hku akyu hpyi na hte ja gumhpraw hpe rap rap ra ra gara hku mu mada na ngu ai lam ni hpe Yesu tsun da ai. Dai hpaji ga ni hpe lai wa sai shaning 2,000 daram hta tsun wa ai raitim, ya du hkra akyu rawng nna anhte hpe karum ya lu ai.
12 Ngwi pyaw ai dinghku byin na matu, bungli kang ka ai masha ni tai na matu, kaga masha ni hte simsa lu na matu, Chyum Laika hku nna npawt tara ni hpe Yehowa sharin ya ai. Anhte kadai raitim, gara kaw nga ai raitim, hpa manghkang ni nga ai raitim, Chyum Laika npawt tara ni gaw karum ya lu ai.—Esaia 48:17 hpe hti u; Jahtum Matsing 3 hpe yu u.
CHYUM LAIKA MYIHTOI GA HPE KAM MAI
13. Babelon mare hte seng nna Esaia hpa tsun da ai kun?
13 Chyum Laika myihtoi ga law law gaw, hpring tsup ngut sai. Ga shadawn, Babelon mare jahten hkrum na lam Esaia myihtoi htoi wa ai. (Esaia 13:19) Dai mare gara hku hkrat sum na lam hpe hkrak tsun da ai. Dai mare hpe bunghku kaba hte hka nu gaw makawp maga da ya ai. Raitim, mare chyinghka hpaw da nna, hka nu hkyet mat na lam Esaia tau hkrau tsun da ai. Majan n byin ai sha dai mare hpe hpyen ni lu la na re. Babelon hpe gasat na masha a mying gaw Kuru re nga nna pyi myihtoi htoi da ai.—Esaia 44:27–45:2 hpe hti u; Jahtum Matsing 4 hpe yu u.
14, 15. Esaia a myihtoi ga ni gara hku hpring tsup wa a ta?
14 Myihtoi htoi ngut ai hpang shaning lahkawng tsa daram hta, hpyen dap langai Babelon hpe gasat na matu du wa ai. Dai hpyen dap hpe woi awn ai wa gaw kadai rai a ta? Myihtoi da ai hte maren, Persi hkawhkam Kuru re. Masa gaw myihtoi da ai hte maren byin wa hkyen sai.
15 Gasat na shana hta, Babelon masha ni gaw poi galaw nga ai. Shanhte gaw shim lum sai ngu shadu da ma ai. Hpa majaw nga yang, hka nu hte grai ngang ai bunghku gaw, makawp maga da ai majaw re. Mare shinggan hta, Kuru hte shi a hpyen dap gaw hka yawm mat na matu, hka hkawng langai htu ai. Persi hpyen la ni lam hkawm mai hkra, hka yawm mat ai. Raitim, hpyen la ni gaw, Babelon mare bunghku hpe gara hku lai lu na kun? Myihtoi htoi da ai hte maren, mare chyinghka ni hpaw da ai majaw, hpyen la ni n gasat ai sha mare hpe lu la ma ai.
16. (a) Babelon mare a htawm hpang hte seng nna, Esaia hpa tsun da a ta? (b) Esaia a myihtoi ga hpring tsup wa ai hpe anhte gara hku chye lu ai kun?
16 Hpang jahtum hta, Babelon kaw masha galoi mung nga sana n re nga nna Esaia myihtoi htoi da ai. “Dai mare hta prat dingsa e galoi mung n de nga nna, prat mi hte prat mi, kadai mung n shanu nga na ma sai” nga nna ka da ai. (Esaia 13:20) Gaja wa byin wa ai kun? Iraq mungdan, Baghdad mare dingda maga, deng 50 daram hta nga ai Babelon mare gaw, gaja wa hten byak nga ai. Ya aten du hkra, dai shara hta kadai mung n nga ai. Yehowa gaw, Babelon mare hpe “hten byak ai ding-ye” hte ye kau ai.—Esaia 14:22, 23. *
17. Hpa majaw Karai a ga sadi yawng hpe anhte kam mai ai kun?
17 Chyum Laika myihtoi ga law law gaw hpring tsup ngut sai. Dai majaw, htawm hpang hte seng nna, tsun da ai lam hpe anhte kam mai ai. Mungkan hparadisu galaw ya na ngu ai Yehowa a ga sadi hpe anhte kam mai ai. (Bu Hkawm 23:19 hpe hti u.) Masu magaw n chye ai Karai Kasang gaw, moi chyaloi nhkoi kaw nna htani htana asak lam ga sadi tawn da ai. Dai majaw, anhte hta myit mada lam nga ai.—Titu 1:3. *
CHYUM LAIKA GAW NA A PRAT HPE GALAI SHAI LU
18. Pawlu gaw “Karai Kasang a mungga” hpe gara hku tsun wa ai kun?
18 Anhte hkaja ngut sai hte maren, Chyum Laika gaw, gara laika buk hte mung n bung ai. Chyum Laika gaw, shawng hpang rap ra nna labau lam ni, hpungtang hpaji hte seng ai lam ni hpe tsun ai shaloi tup hkrak teng man ai. Hpring tsup ngut sai myihtoi ga ni hte kaja ai hpaji ga ni mung lawm ai. Dai hta n-ga, “Karai Kasang a mungga gaw, a hkrung nga ai hte a let nga ai” ngu kasa Pawlu ka wa ai. Dai lachyum gaw hpa rai a ta?—Hebre 4:12 hpe hti u.
19, 20. (a) Chyum Laika gaw nang hpe gara hku karum ya lu ai kun? (b) Chyum Laika lu da ai majaw chyeju dum ai lam nang gara hku madun na kun?
19 Chyum Laika gaw anhte a prat hpe galai shai ya lu ai. Tinang hkum tinang san jep na matu mung karum ya ai. Ga shadawn, Karai Kasang hpe tsawra ai ngu anhte tsun ai. Raitim, anhte Chyum Laika hti ai shaloi chye wa ai shi a tara ni hpe n hkan sa ai nga yang, shi hpe tsawra ai ngu n lu tsun ai. Dai hku nna Karai Kasang hpe tsawra ai, n tsawra ai hpe san jep mai ai.
20 Chyum Laika gaw, teng sha Karai Kasang kaw na re. Nang Chyum Laika hpe hkaja nna manu shadan na matu Karai Kasang ra sharawng ai. Ndai kumhpa a matu chyeju dum ai lam madun let matut nna hkaja u. Rai yang, masha hte seng ai Karai a yaw shada lam hpe, nang chye wa na re. Hpang na daw hta, ndai yaw shada lam hte seng nna, grau chye lu na re.
^ စာပိုဒ်၊ 6 Masha nkau mi gaw, Chyum Laika hpe shawng hpang n bung ai ngu, tsun ai gaw n jaw ai. Yehowa Sakse Ni dip shapraw ai Chyum Laika—Karai Kasang A Ga shing nrai Masha A Ga Kun? (gm-BU) laika buk a daw 7 hta yu u.
^ စာပိုဒ်၊ 16 Chyum Laika myihtoi ga ni hpe grau nna chye mayu yang, Yehowa Sakse Ni dip shapraw ai, Masha Yawng A Matu Laika Buk Langai (ba-BU), ngu ai laika buk a laika man 27-29 hta hti yu u.
^ စာပိုဒ်၊ 17 Babelon hten za ai lam gaw, Chyum Laika myihtoi ga ni kaw nna byin ngut sai lam langai re. Yesu Hkristu hte seng ai myihtoi ga ni hpe, Jahtum Matsing 5 hta hti mai ai.


c: text/html

text:
Daw 8
Ruyak Jamjau Hte Nhkru Ai Lam Ni Hpe Karai Kasang Hpa Majaw Byin Na Ahkang Jaw Da A Ta?
1. Nhkru ai lam ni gara hku byin wa ai rai?
Satan masu ai aten kaw na, mungkan hta nhkru ai lam byin hpang wa ai. Shawng nnan hta, Satan gaw hkum tsup ai lamu kasa re. Raitim, shi gaw “teng man ai lam hta n nga” ai. (Yawhan 8:
Karai Kasang a ga n madat na matu Ewa hpe Satan tsun ai gaw, Karai Kasang uphkang ai lam hpe gumlau nga ai re. Masha law malawng mung, Satan hpang hkan nna, Karai Kasang hpe shanhte a Uphkang Madu hku nna, n hkap la ma ai. Dai majaw, Satan gaw “mungkan ga a Du” byin wa ai.
2. Karai Kasang hpan ai lam hta ra rawng ai lam nga ai kun?
Karai Kasang galaw ai amu yawng gaw hkum tsup ai. Lamu kasa ni hte masha ni hpe Karai Kasang gaw shi a ga hpe, ra n rawng hkra madat lu ai atsam hte, hpan da ai. (Tara Jahprang 32:
3. Ruyak jamjau ni hpe Karai Kasang hpa majaw ya du hkra byin na ahkang jaw da ai rai?
Yehowa gaw, shi a uphkang ai lam hpe, gumlau ai ni a ntsa, kalang ta ari n jaw ai gaw, hpa majaw kun? Karai Kasang n lawm ai sha, uphkang na matu shakut ai gaw, akyu n nga ai hpe madun mayu ai majaw re. (Hpaji 7:
Masha uphkang ai hte nbung ai sha, Karai Kasang uphkang ai hpe hkap la ai ni gaw, akyu lu la na re. (Esaia 48:
4. Karai Kasang myit galu ai majaw anhte hpa galaw na ahkang lu a ta?
Yehowa hpe masha ni nawku ai gaw, akyu lu taw ai majaw re ngu nna Satan hkrak tsun ai. Dai ga shut ai hpe nang sakse madun lu na kun? Karai Kasang myit galu ai majaw, Karai Kasang uphkang ai hte masha uphkang ai hta, gara hpe ra sharawng ai lam madun mai ai. Anhte a nga sat nga sa gaw, anhte gara lam lata ai hpe madun ai.
5. Karai Kasang hpe anhte a Uphkang Madu hku nna gara hku lata lu na kun?
Chyum Laika hta madung tawn ai, nawku daw jau ai lam hpe tam nna, dai hta shang lawm ai hte, Karai Kasang hpe anhte a Uphkang Madu hku nna lata mai ai. (Yawhan 4:
Satan gaw, shi a dagu hte, akyang hten ai, shoihpa nga ai akyang lailen ni galaw na matu, n-gun jaw nga ai. Dai lam ni hpe anhte n galaw ai majaw, jinghku ni hte manang nkau mi gaw, jahpoi asawng na, shing nrai, ninghkap na re. (1 Petru 4:
Karai Kasang gaw masha ni hpe tsawra ai majaw, nhkru ai hte ruyak jamjau ni hpe, jahtum ya na ngu ga sadi jaw ai. Karai Kasang a ga sadi hpe, kam sham ai lam hpe amu hte madun ai ni gaw, mungkan ga ntsa hta, htani htana asak lu la na re.

robotstxt: allowed

filter: keep


text:
时间:2017-03-25 10:34:00 来源:德宏团结报
Do gaji shi Mu bungli asat tara tot lai ai hpe ari jo ai lam
№113 Pati hpongchyom lit gun masha ni mu bungli htam galo hkrat wa ai hta lit n la shing nrai gon lajang n du rai nna, lawu de na masa langai hta wa hkra nna, pati, mungdan hte mungchying sha ni a kyu ara hpe sum gaba hkrum shangun ai rai jang, tengtok lit la masha hte lit gun ningbo masha ni hpe go, sadi ga jo shing nra na-du sadi ga jo ai ari jo na. Sum gaba hkrum mat shangun ai hpe go, pati hpung tara na aya dom kau ya, pati n shparo kau ai yu maram ai ari jo shing nrai pati jahpan shapro kau ya ai ari jo na:
1.Pati hte mungdan ai madun tara hte dodan hparan ton ai hton shana nna hkan shatup hkrat wa shangun ai lam n nga, hkan shatup sa wa ai lam n hkan jep shadut, shing nrai pati hte mungdan ai madun tara hte dodan hparan ton ai lam shingle ai dodan chyashut la shapro ai.
2.Madu ginra, madu rungdap, madu runghkrang hte madu dap hpung ko dan dan leng leng rai nna pati a gamung majing, lam yan majing, tara ganu majing, mahkrum madup majing, lajin majing shing nrai pati hte mungdan a madun tara hte dodan hparan ton ai hpe ninghkap ai.
№114 Pati hpongchyom ni ja ai tara hte pati gon lajang lit n hkan sa wa shing nrai ja ai tara hte pati gon lajang shatang n du nna, na-du ai hku jahten shayom kau hkrum shing nrai na-du ai n gaja lam shabyin dat ai rai jang, teingtok lit la masha hte lit gun masha ni hpe go, sadi ga jo shing nrai na-du sadi ga jo ai ari jo na. Masa na-du ai hpe go, pati hpung tara na aya dom kau ya shing nrai pati n shapro kau ai yu maram ai ari jo na.


text:
时间:2017-03-25 10:49:47 来源:德宏团结报
№121 Sanpoi san, lata la mu hta, sanpoi san ga bo shakra, sanpoi san shara ko masu mago rai, sanpoi san laika hprat gram, dodan tot lai nna lata la re seng ang dodan tot lai ai ni hpe go, sadi ga jo shing nrai na-du sadi ga jo ai ari jo na. Masa loi song ai hpe go, pati hpung gata na aya dom kau ya shing nrai pati n shapro kau ai yu maram ai ari jo na. Masa na-du ai hpe go, pati jahpan shapro kau ai ari jo na.
№122 N htuk n gaja ai ladat hte madu a matu shing nrai gaga masha a matu shawa gumhpro hte mungdan (Jarit)shinggan gale ai rai jang, masa nau n song ai hpe go, sadi ga jo ai ari jo na. Masa loi song ai hpe go, na-du sadi ga jo ari jo na.. Masa na-du ai hpe go, pati hpung gata na aya dom kau ya ai ari jo na.
№123 Mungdan (Jarit) gan pru ai hpung (Zuhpo hpung) shing nrai masha ko na pati masha ni, madu ko nna mungdan (Jarit) shinggan ko nga ai aten sharen la, shing nrai madu ko nna hkrun lam lai kau re rai jang, teng tok lit la masha hte lit gun ningbo masha ni hpe go, sadi ga jo shing nrai na-du sadi ga jo ai ari jo na. Masa loi song ai hpe go, pati hpung gata na aya dom kau ya ai ari jo na.


text:
Maumwi 15: Lawt A Madu Jan Hpang De Kayin Yu Ai
Lawt hte shi a kun dinghku masha ni gaw, Abraham hte rau Hkanan mung hta e nga ma ai. Lani mi hta e Abraham gaw, Lawt hpe tsun ai: ‘Anhte a dusat ni a matu ndai shara gaw, gyip la ai. Anhte garan nna, nga ga. Nang lam langai mi de sa wa yang, ngai kaga lam da sa wa na,’ nga ai.
Lawt gaw dai shara makau grup yin na lamu ga hpe, mada yu dat ai. Hka mung nga ai hte, shi a du sat ni a matu, tsing du tsing mam ni law law nga nna, grai kaja ai lamu ga shara langai mi hpe mu dat ai. Dai shara gaw, Yawdan ginwang re. Dai majaw Lawt gaw shi a kun dinghku hte dusat yam nga hpung ni, dai shara de htawt sa ai. Hpang jahtumg hta Sodom mare kaw e, nta madung shatai nna, nga ma ai.
Sodom mare masha ni gaw grai nshawp ma ai. Dai rai nna, Lawt gaw myit npyaw ai. Shi gaw kaja ai masha langai mi rai nga ai majaw re. Karai Kasang mung myit npyaw ai. Hpang jahtum hta, karai Kasang gaw, lamu kasa lahkawng shangun dat nna, Sodom mare hte makau na Gomora mare hpe shanhte nshawp nkap ai majaw, jahten kau sana re nga nna, Lawt hpe sadi jaw shangun ai.
Lamu kasa ni mung Lawt hpe tsun ai; ‘Lawan rawt mu! Na a madu jan hte shayi sha lahkawng hpe, woi nna ndai shara kaw na rawt hprawng u!’ nga ai. Lawt hte shi a kun dinghku masha ni gaw myit kanung nga nna, lamu kasa ni gaw, shanhte a lata hpe dun nna, mare shinggan de woi sa ma ai. Dai shaloi e lamu kasa langai mi tsun ai gaw: ‘asak lawt hkra hprawng mu! Hpang de hkum gayin yu mu, bum de hprawng mu,’ nga nna tsun ma ai.
Lawt hte shi a shayi sha ni gaw aga madat nna Sodom mare kaw na hprawng pru ma ai. Chyahkring mi pyi nhkring ma ai. Hpang de mung n kayin yu ma ai. Raitimung Lawt a madu jan gaw aga n madat ai. Sodom mare hte ram ram tsan ai shara kaw du ai shaloi, shi wa hkring nna, hpang de kayin yu ai. Dai shaloi, Lawt a madu jan jum shadaw tai mat ai. Sum la hta shi hpe mu a ni?
Ndai lam hta na anhte kasi kaja langai mi lu la ai. Karai Kasang a ga madat ai ni hpe, hkye la nna, n madat ai ni gaw, asak sum mat na ra ai hpe, madun nga ai.
Ningpawt ninghpang 13:5-13; 18:20-33; 19:1-29; Luka 17:28-32; 2 Petru 2:6-8.


text:
时间:2016-11-24 11:34:14 来源:《文蚌》1983年1-2期
Saphkung hka-nu
Tulum Tsin-yu
Oh-Hka-nu!
Shingkang dik ai hka-nu!
Abum lamun gala in lai yu wa,
Sinwa wunmong latsa shingkra kau da nna,
Hkap shingdang n lu ai gaba hpungtun hte,
Ndut ndang nhkring nsa,
Lui gumtong nga ai Saphkung hka-nu.
Ngai Wunpong dung gashu,
Zangbau dung matu,
Daini nang ko sa du,
Nang a sat sa lahkam hpe yu,
Ngai a salum tingnyang hta mung hpunla htau gadu.
Mahkret pongting hte she hkungga jo yu na in nga,
Je ngon mahku sho in kungdon no yu na in nga ai oi.
Amoi dodap dung salang ni jahta ai hpe na:
“Majoi yan shing-ra ga e npot,
Tibyet mungdo in rot ai Saphkung hka,
Ndai ginding aga nga ko in nga,
Shinggyim masha pra ko in pra.
Awa n-gon du magam e nan,
Shingteng amying shamying,
Noi gong magyep shading.
Hkritung ko in hpri gang amyit myit,
Hkriwang ko in ruyak lamang hpe n hkit.
Share hkringhtong shachyo,
Ginding ga dup labau dagro.
Mungkan ntsa galang pra,
Manang a npu gata to na n ra.
Madu a tsam marai hte,
Aja sup ai galu rumong wo,
Pyo ngon naura hpo na nga.”
Oh-She rai le, she rai le!
Wa kon salang ni majoi n jahta,
Labau a chyum buk hta nan sakse madun nga.
Nang ndai mungkan hta nnan sa hkrat nga,
Asak sumrai no kya hkalung ai ten hta,
Matse gumshem ai lunghkrung lungbyen ni,
Nang hpe nbat sumdo gata hta ga-up sat na mo,
Ru sai lamun dan na zai nyan do,
Asi asat,
Zing-ri zing-rat...
Nang a hkom sa hkrun lam hta,
Hti ndang tsun nma ai,
Nhkun n-gam lunghkrung lungbra ni pat shingdang nga.
Raitim, raitim,
Nang hpe gadai shamyit kau lu ma?
Nang hpe hkap htang madi ton lu ai gadai re ta?
N nga ai, n nga ai, teng teng n nga ai.
Shoi hpa tsin-yam gata,
Nang myit htum gong run ai lam n nga,
Share atsam hte wa watik nna da-kan shaja.
Gaji hka shi sha rai tim,
Nni nkri, gasat manga,
Lahkam hte lahkam, lahkam hte lahkam,
Adot anyin shong de htu sit sa wa,
Myit ai bandung matu n dim,
Shakut hpungtun ding nong n sim.
Ong badang hte arong satang,
Galoi raitim share shagan ai wa a matu,
Tsom nsam sup ai htoi san mungkan go,
Ningsin hpe gasat manga kau lu ai chyu lu madu.
Nang nni nkri shaja ai hte maren,
Lamun deng mang tsan ai Majoi yan shing-ra ga nna,
Ndai mungdan a sinna dingda maga du yu wa,
Nang ran dat ai ginru ginsa, sai shan matu ni,
Tarung tawang karing kachying nhkap nchyap re ai krung sinwa lapran nna,
Mada n dap sat sa n hkap ai panglai de chyam bra mat wa.
Nang, laning hte laning, lani hte lani,
Manang zon galu gaba,
N-gun grau ja, mangan mung grau nga.
Shinggyim masha yong a man e,
“Ngai mung gaba hka-nu langai rai nngai.” nga nna,
Myiman pa pa hte shingteng amying shakra.
Nang hpe zing-ri ai ni,
Nang hpe shamyit mayu ai ni,
Nang a man e hkrit gari let mau mahka.
Oh-Hkungga ai hka-nu!
Tsora ai hka-nu!
Nang a hpungtang nsen abum sumshi du in gara ahtu,
Nang a amying satang,
Gum gom mu sang zon lamu ganghkau ting gadu.
Ngai Wunpong dung gashu mung,
Nang a share alen la,
Krowang hpa-ji hta nna,
Hkrun lam wo nhtu shading,
Ndup sumdu mazing na ni ai.


text:
Daw Manga
Gawng Malai Jahpu—Karai Kasang A Kaja Dik Htum Kumhpa
1, 2. (a) Na a matu gara kumhpa gaw manu dan ai kun? (b) Gawng malai jahpu gaw hpa majaw Karai Kasang a kaja dik htum kumhpa rai a ta?
NANG lu ga ai kumhpa ni kaw nna, kaja htum kumhpa gaw hpa rai a ta? Nang manu shadan ai kumhpa gaw, manu dan n ra ai. Dai kumhpa gaw, nang gaja wa ra nga ai (sh) nang hpe kabu shangun ai nga yang, nang manu shadan na re.
2 Karai Kasang anhte hpe jaw da ai kumhpa ni kaw nna langai gaw, anhte a matu grai ra nga ai kumhpa re. Dai gaw masha ni a matu, Karai Kasang a kaja dik htum kumhpa re. Ndai daw hta, Yehowa gaw shi a Kasha Yesu Hkristu hpe shangun dat ai majaw, anhte htani htana asak lu wa ai lam hpe hkaja yu ga. (Mahte 20:28 hpe hti u.) Yesu hpe gawng malai jahpu hku nna mungkan de shangun dat ai hpe yu yang, Yehowa anhte hpe grai tsawra ai lam, sakse madun nga ai.
GAWNG MALAI JAHPU GAW HPA RAI A TA?
3. Masha ni hpa majaw si ra ai kun?
3 Gawng malai jahpu ngu ai gaw, masha ni yubak hte si ai kaw nna lawt lu na matu, Yehowa lajang ya ai lam re. (Ehpesu 1:7) Gawng malai jahpu hpa majaw ra ai hpe chye na na matu, Edin sun hta hpa byin wa ai lam anhte chye ra ai. Adam yan Ewa gaw mara galaw wa ai. Shanhte mara galaw ai majaw si ra ai. Anhte mung Adam yan Ewa kaw nna, yubak lu wa ai majaw si ra ai.—Jahtum Matsing 9 hpe yu u.
4. Adam gaw kadai rai nna shi hta hpa ni nga ai kun?
4 Yehowa gaw Adam hpe hpan ai shaloi, grai manu dan hkum tsup ai asak jaw da ai. Shi hta hkum tsup ai myit masin hte, hkum tsup ai hkum hkrang nga ai. Shi gaw galoi mung n ding la, n machyi ai zawn, si mung n si ai. Yehowa gaw Adam hpe hpan da ai majaw shi a matu kawa zawn mung re ai. (Luka 3:38) Yehowa gaw shi hte ayan ga shaga nna myit dik lam lu ai bungli ni mung jaw da ai. Shi kaw nna hpa myit mada ai hpe mung asan sha tsun da ai.—Ningpawt 1:28-30; 2:16, 17.
5. “Karai Kasang gaw shi a hkrang sumla” hte maren Adam hpe hpan da ai ngu ai lachyum gaw hpa rai a ta?
5 “Karai Kasang gaw shi a hkrang sumla” hte maren, Adam hpe hpan da ai. (Ningpawt 1:27) Yehowa gaw shi a atsam ningja ni re ai tsawra myit, tara ai lam, hpung atsam hte nyan hpaji ni shalawm nna Adam hpe hpan da ai. Adam hpe wanglu wanglang lata lu ai ahkang jaw da ai. Adam gaw jak langai n re. Karai Kasang gaw shi hpe shut ai jaw ai hpe lata lu ai nyan bang ya ai. Karai Kasang a ga madat na matu Adam lata na nga yang, Hparadisu hta htani htana nga lu na re.
6. Adam gaw Karai Kasang a ga n madat ai shaloi hpa sum mat ai kun? Dai gaw anhte hpe gara hku hkra machyi shangun ai kun?
6 Adam gaw Karai Kasang a ga n madat ai majaw si ra ai. Adam gaw grai manu dan ai hpe jaw kau ra ai. Shi gaw Yehowa hte hku hkau lam, hkum tsup ai asak hte Hparadisu nta hpe sum mat ai. (Ningpawt 3:17-19) Adam yan Ewa gaw, Karai Kasang a ga n madat na matu lata wa ai majaw, shan yan myit mada shara n nga mat sai. Adam mara galaw wa ai majaw, “Yubak gaw mungkan ga e shang wa nna, yubak a majaw si hkrung si htan shang nang wa ai hte maren, yawng mayawng yubak kap nga ma ai majaw, masha n lang kaw e si hkrung si htan du bang wa sai.” (Roma 5:12) Adam yubak galaw ai majaw, shi hkum shi yubak hte si ai de “dut kau” ai zawn, anhte hpe mung dut kau ai. (Roma 7:14, JCLB) Anhte hta myit mada shara nga ai kun? Nga ai.
7, 8. Gawng malai jahpu gaw hpa rai a ta?
7 Gawng malai jahpu gaw hpa rai a ta? Gawng malai jahpu hta madung lam lahkawng lawm ai. Langai, gawng malai jahpu gaw, marai langai lawt lu na matu (sh) mari la na matu jaw ra ai jahpu re. Dai hpe majan hta rim hkrum ai, bawng masha langai lawt lu na matu, jaw ra ai manu hte shadawn mai ai. Lahkawng, gawng malai jahpu gaw lama ma hpe magap ya ai (sh) lama ma a matu jaw ra ai manu jahpu re. Hten za mat ai hpe bai kaja hkra galaw na matu wa ra ai manu jahpu hte bung ai.
8 Adam a majaw anhte hkrum nga ai yubak hte si hkrung si htan kaw nna, lawt lu hkra kadai mung n galaw ya lu ai. Raitim, Yehowa gaw anhte hpe yubak hte si ai kaw nna lawt lu na matu lajang ya ai. Dai gaw gawng malai jahpu re. Dai hpe shi gara hku galaw ya wa ai hte, dai kaw nna hpa akyu lu na lam hkaja yu ga.
GAWNG MALAI JAHPU HPE YEHOWA LAJANG YA
9. Gawng malai jahpu gara hku jaw lu na kun?
9 Adam sum mat ai asak gaw hkum tsup ai asak re. Dai hkum tsup ai asak a matu, gawng malai jahpu kadai mung n lu jaw ai. Hpa majaw nga yang, anhte yawng gaw Adam kaw nna yu hkrat wa ai majaw n hkum tsup ai. (Shakawn 49:7, 8) Gawng malai jahpu a matu, hkum tsup ai asak hpe jaw ra ai. Adam sum mat ai hkum tsup ai asak Yesu hta nga ai majaw “yawng mayawng a matu mara shi hkum nan hpe gawng malai hkungga” hku nna jaw wa ai re.—1 Timohti 2:6.
10. Yehowa gaw gawng malai jahpu hpe gara hku lajang ya ai kun?
10 Yehowa gaw gawng malai jahpu hpe gara hku lajang ya ai kun? Yehowa gaw shi a manu dan dik ai Kasha hpe, mungkan de shangun dat ai. Dai Kasha Yesu gaw shi shawng nnan hpan ai wa re. (1 Yawhan 4:9, 10) Yesu gaw shi a Kawa hte, sumsing lamu na nta hpe sharawng awng let kau da ai. (Hpilipi 2:7) Yehowa gaw Yesu hpe sumsing lamu kaw nna mungkan de htawt ya ai majaw, shi gaw hkum tsup ai masha langai hku shangai wa ai.—Luka 1:35.
11. Masha langai gaw masha yawng a matu gawng malai jahpu jaw lu na kun?
11 Yehowa a ga Adam n madat ai majaw, masha yawng hkum tsup ai asak sum mat ai. Adam a kasha ni hkrum nga ai, si hkrung si htan hpe marai langai ngai yeng seng ya lu na kun? (Roma 5:19 hpe hti u.) Yubak galoi mung n galaw ai Yesu gaw hkum tsup ai asak hpe gawng malai jahpu hku nna jaw wa ai. (1 Korinhtu 15:45) Dai majaw, Yesu a hkum tsup ai asak hte Adam a kasha ni hkrum nga ai si hkrung si htan hpe yeng seng ya lu ai.—1 Korinhtu 15:21, 22.
12. Yesu hpa majaw grai hkam sharang wa ai kun?
12 Yesu n si shi yang, grai n ni n kri hkrum wa ai lam, Chyum Laika hta tsun da ai. Shi gaw kayat hkrum ai, hpun hta hpri hte adit hkrum nna, n ni n kri hkrum let si ai du hkra, hkam sharang wa ai. (Yawhan 19:1, 16-18, 30) Yesu hpa majaw, dai daram hkam sharang wa ai kun? Hpa majaw nga yang, chyam dinglik hkrum yang, kadai mung Karai Kasang hpe sadi dung na n re ngu, Satan tsun da ai majaw re. Hkum tsup ai wa gaw, grai n ni n kri hkrum tim, Karai Kasang hpe sadi dung lu ai lam, Yesu sakse madun wa ai. Yehowa gaw Yesu a majaw, grai arawng la nga na hpe myit yu u.—Ga Shagawp 27:11; Jahtum Matsing 15 hpe yu u.
13. Gawng malai jahpu gara hku sak jaw wa ai kun?
13 Gawng malai jahpu gara hku jaw wa ai kun? Yesu gaw Kawa hpang shi a asak manu hpe jaw wa ai. A.D. 33 Yuda shata hti laika, Nisan 14 ya hta, Yesu a hpyen ni Yesu hpe sat na ahkang, Yehowa jaw wa ai. (Hebre 10:10) Masum ya na ai hpang, Yehowa gaw Yesu hpe shinggyim hkum hte n re ai sha, wenyi hkum hte bai jahkrung ya ai. Dai hpang, Yesu gaw sumsing lamu hta nga ai shi Kawa Yehowa hpang bai wa ai shaloi, hkum tsup ai shi a asak manu hpe gawng malai jahpu hku nna, sak jaw wa ai. (Hebre 9:24) Gawng malai jahpu sak jaw ngut sai majaw, anhte yubak hte si ai kaw nna lawt lu na ahkang nga wa sai.—Roma 3:23, 24 hpe hti u.
GAWNG MALAI JAHPU KAW NNA NANG AKYU LU MAI
14, 15. Anhte mara raw dat hkrum na matu hpa galaw ra na kun?
14 Karai Kasang a kaja htum kumhpa kaw nna anhte akyu lu wa sai. Anhte ya aten hte htawm hpang hta, gara hku akyu lu na hpe yu yu ga.
15 Anhte mara raw dat hkrum ai. Aten shagu, teng man ai hpe galaw na matu n loi ai. Anhte kalang lang mara galaw ai, tsun shaga ai hta shut chye ai. (Kolose 1:13, 14) Anhte gara hku mara raw dat hkrum na kun? Anhte a shut hpyit ai lam ni hpe, teng sha myit malai lu nna mara raw ya na matu, Yehowa hpang shagrit shanem let hpyi shawn ra ai. Shaloi, anhte teng sha mara raw dat hkrum na re.—1 Yawhan 1:8, 9.
16. Anhte a myit asan sha nga lu na matu hpa galaw ra na kun?
16 Anhte a myit asan sha nga lu na. Anhte lama ma galaw shut yang, anhte a myit gaw, anhte mara nga ai, myit mada lam n nga sai, manu n dan sai ngu nna pyi, hkam sha shangun na re. Raitim asum hkum jaw. Anhte a mara raw ya na matu, Yehowa hpe hpyi shawn na nga yang, shi madat ya nna mara raw ya na hpe kam mai ai. (Hebre 9:13, 14) Yehowa gaw anhte a gawng kya lam ni hte manghkang ni, shi hpe tsun dan shangun mayu ai. (Hebre 4:14-16) Dai hku galaw yang, Karai Kasang hte grau hku hkau wa nna ngwi pyaw simsa lam mung lu wa na re.
17. Yesu si hkam ai majaw, anhte hpa shaman chyeju ni lu wa na kun?
17 Anhte htani htana asak hkrung na matu myit mada lam nga ai. “Yubak a shabrai gaw si mat ai rai nga ai; Karai Kasang a chyeju kumhpa chyawm gaw, anhte a Madu Hkristu Yesu hta e, htani htana asak rai nga ai.” (Roma 6:23) Hpa majaw nga yang, Yesu gaw anhte a matu si hkam ya ai majaw, anhte hkum tsup ai hkamja lam nga nna htani htana asak hkrung lu na re. (Shingran 21:3, 4) Raitim, dai shaman chyeju lu na matu anhte hpa galaw ra na kun?
GAWNG MALAI JAHPU HPE NANG HKAP LA NA KUN?
18. Yehowa anhte hpe tsawra ai lam gara hku chye lu ai kun?
18 Marai langai gaw nang hpe kumhpa jaw yang, nang kade daram kabu ai hpe myit yu u. Gawng malai jahpu gaw yawng hta na grau manu dan ai kumhpa re ai majaw, de a matu Yehowa hpe grai chyeju dum ra ai. Yawhan 3:16 hta, “Karai Kasang gaw shi a Kasha shingtai hpe jaw kau ai kaw du hkra, mungkan ga hpe tsaw ra wu ai” nga nna tsun da ai. Yehowa anhte hpe grai tsawra ai majaw shi a manu dan ai Kasha Yesu hpe jaw ai. Yesu gaw anhte a matu sharawng awng let si hkam wa ai majaw, shi mung anhte hpe tsawra ai lam chye lu ai. (Yawhan 15:13) Gawng malai jahpu jaw ai hpe yu yang Yehowa hte Yesu gaw nang hpe gaja wa tsawra ai lam kam mai ai.—Galati 2:20.
19, 20. (a) Nang Yehowa a jinghku gara hku byin mai na kun? (b) Yesu a gawng malai jahpu hpe kamsham ai lam, nang gara hku madun lu na kun?
19 Karai Kasang a tsawra myit hte seng ai lam ni hpe ya hkaja ngut sai. Rai yang, shi a jinghku nang gara hku byin lu na kun? Tinang n chye ai wa hte jinghku byin na gaw n loi ai. Yawhan 17:3 hta, Yehowa hpe chye chyang mai na lam tsun da ai. Dai majaw, Yehowa hpe anhte chye chyang wa ai shaloi, shi hpe grau tsawra wa na, shi hpe myit pyaw shangun mayu wa na, shi a jinghku byin wa na. Dai majaw, Chyum Laika hkaja nna Yehowa a lam matut sharin nga ga.—1 Yawhan 5:3.
20 Yesu a gawng malai jahpu hpe kamsham ai lam madun u. “Kasha wa hpe kam sham ai wa gaw, htani htana asak lu” na ngu Chyum Laika hta tsun da ai. (Yawhan 3:36) Yesu hpe kam sham ai lam gara hku madun na kun? Dai makam masham hpe n-gup ga hte sha n mai tsun ai. ‘Makam masham hta, magam bungli n lawm yang gaw, chyasi rai nga ai’ ngu Yaku 2:26 hta tsun da ai. Jet ai makam masham hpe “bungli” hte madun ra ai. Yesu hpe kasi la let, shi hkang da ai tara ni hpe hkan sa nna gawng malai jahpu hpe kamsham ai lam madun mai ai.—Yawhan 13:15.
21, 22. (a) Shaning shagu galaw ai Hkristu a Myit Dum Poi hpe hpa majaw lung ra ai kun? (b) Daw 6 hte 7 hta gara lam hkaja na kun?
21 Hkristu A Myit Dum Poi hpe lung u. Yesu n si shi ai shana hta, shi a myit dum poi galaw na matu, anhte hpe htet da ai. Anhte dai poi hpe shaning shagu galaw nna, Myit Dum Poi (sh) “Madu A Shana Shat Sha” poi nga nna shaga ai. (1 Korinhtu 11:20; Mahte 26:26-28) Yesu gaw shi a hkum tsup ai asak hpe, gawng malai jahpu hku nna jaw wa ai lam, anhte hpe myit dum shangun mayu ai. “Ngai hpe adum nga na matu, ndai galaw mu” nga nna tsun da ai. (Luka 22:19 hpe hti u.) Nang ndai Poi lung ai gaw, Yehowa hte Yesu a tsawra myit hte gawng malai jahpu hpe manu shadan ai lam madun ai re.—Jahtum Matsing 16 hpe yu u.
22 Gawng malai jahpu gaw anhte yawng a matu kaja htum kumhpa re. (2 Korinhtu 9:14, 15) Ndai manu dan ai kumhpa a majaw, si mat ai masha wan law law pyi akyu lu na re. Daw 6 hte 7 hta, ndai lam gara hku byin mai na hpe hkaja yu ga.


text:
Htawm Hpang Prat Hpe Nang Gara Hku Mu Mada Ai Rai?
Mungkan a mabyin masa ni gaw
Ndai zawn sha byin nga na kun?
Ndai hta grau sawng wa na kun?
Ndai hta grau kaja wa na kun?
Chyum Laika Hta Tsun Da Ai Lam
“Karai Kasang . . . gaw shanhte a myi hta na myi prawi pru ma pru katsut kau ya na ra ai: htawm hpang e si hkrung si htan n nga lu na sai; sharung shayawt ai, hkrap ngu hkrap ngoi ai, hki si ba si ai mung, n nga lu na sai: shawng na lam nga manga hte gaw lai mat wa sai.” —Shingran 21:3, 4.
Chyum Laika Hta Na Nang Lu La Mai Ai Akyu Ni
Lachyum nga nna myit shadik ya ai magam bungli lu na.—Esaia 65:21-23.
Machyi makaw hte yakhkak jamjau ai lam yawng n nga mat na.—Esaia 25:8; 33:24.
Kun dinghku, jinghku ni hte htani htana a ngwi a pyaw nga lu na.—Shakawn Kungdawn 37:11, 29.
Chyum Laika Hta Tsun Da Ai Lam Ni Hpe Kam Mai A Ni?
Kam mai ai lam ni nga ai. Nkau mi gaw:
Karai Kasang gaw ga sadi hte maren dangdi lu ai atsam rawng ai. Yehowa Karai Kasang hta, nhtum nwai n-gun rawng ai majaw, shi hpe sha “Chyahtum chyalai n-gun rawng ai Madu” nga nna Chyum Laika hta tsun da ai. (Shingran 15:3) Dai majaw, mungkan hpe grau kaja wa hkra galaw ya na ngu ai ga sadi hte maren shi galaw ya lu ai. “Karai Kasang mahtang gaw, yawng mayawng dang di lu ai” nga nna Chyum Laika hta tsun da ai.—Mahte 19:26.
Karai Kasang gaw ga sadi jaw da ai hte maren galaw ya mayu ai. Ga shadawn, Karai Kasang gaw, si mat ai ni hpe asak bai hkrung shangun mayu ai.—Yoba 14:14, 15.
Karai Kasang a Kasha Yesu mung, machyi makaw ai ni hpe shamai ya ai nga nna Chyum Laika hta tsun da ai. Hpa majaw kun? Machyi makaw ai ni hpe mai tsai shangun mayu ai majaw re. (Marku 1:40, 41) Yesu gaw, shi a Kawa zawn, shinggyim masha ni hpe karum ya mayu ai myit rawng ai.—Yawhan 14:9.
Dai majaw Yehowa hte Yesu gaw, anhte hpe ngwi pyaw ai htawm hpang prat lu shangun mayu ai hpe kam mai ai.—Shakawn Kungdawn 72:12-14; 145:16; 2 Petru 3:9.
Sumru Yu Ga
Mungkan ga hpe grau kaja wa hkra Karai Kasang gara hku galaw ya na kun?
Ndai ga san a matu Chyum Laika mahtai hpe MAHTE 6:9, 10 hte DANIELA 2:44 hta mu lu ai.
GRAU NNA HKAJA
KARAI KASANG KAW NA KABU GARA SHIGA
Mungkan Ga A Matu Karai Kasang A Yaw Shada Lam Gaw Hpa Rai Ta?
Mungkan ga hpe Karai Kasang hpa majaw hpan da ai lam, yakhkak jamjau ai lam ni galoi htum mat na lam, mungkan ga hte dai hta nga ai ni a matu htawm hpang prat gaw gara hku byin na lam ni hpe Chyum Laika hta sanglang dan ai.
KARAI KASANG KAW NA KABU GARA SHIGA
Karai A Mungdan Ngu Ai Gaw Hpa Rai Ta?
Karai Mungdan a Hkawhkam gaw kadai rai hte Karai a Mungdan gaw hpa lam ni hpe shabyin ya nga a ni?


text:
Daw Shi Manga
Karai Kasang Hkap La Ai Nawku Daw Jau Lam
1. Karai Kasang hkap la ai nawku daw jau lam byin na matu kadai sha tsun dan lu ai kun?
NAWKU htung law law gaw, Karai Kasang hte seng ai teng man ai lam hpe sharin ya nga ai nga nna tsun ma ai. Raitim, n mai byin ai. Hpa majaw nga yang, Karai Kasang hpe anhte gara hku nawku ging ai hte, Karai Kasang kadai re ai hpe nawku htung ni sharin ya ai gaw grai shai nga ai. Karai Kasang hkap la ai nawku daw jau lam hpe anhte gara hku chye lu na kun? Yehowa sha shi hpe gara hku nawku na lam anhte hpe tsun dan lu ai.
2. Karai Kasang hpe teng man ai hku nawku lu na matu nang gara kaw na sharin la lu na kun?
2 Yehowa anhte hpe Chyum Laika jaw da ai majaw, shi hpe teng man ai hku nawku na matu sharin la mai ai. Dai majaw Chyum Laika hkaja ra ai. Yehowa nang hpe grai lanu lahku ai majaw shi sharin ya ai kaw nna, akyu lu na matu nang hpe karum ya na re.—Esaia 48:17.
3. Karai Kasang anhte hpe hpa galaw shangun mayu ai kun?
3 Nawku htung yawng hpe Karai Kasang hkap la ai ngu masha nkau mi tsun tim, Yesu dai hku n tsun ai. “Ngai hpe, Madu e, Madu e, nga ai hte yawng mayawng gaw, sumsing lamu na mungdan hta shang lu na ma ai n rai: sumsing lamu hta nga ai, nye Wa a myit hkan ai wa sha, shang lu na ra ai” nga nna tsun ai. Dai majaw, Karai Kasang ra sharawng ai hpe sharin la nna, dai hpe hkan galaw na matu grai ahkyak ai. Hpa majaw nga yang, Yesu gaw Karai Kasang a ga n madat ai ni hpe “n tara ai amu galaw ai ni” hte shing daw da ai.—Mahte 7:21-23.
4. Karai Kasang ra ai hpe galaw na hte seng nna Yesu hpa tsun wa ai kun?
4 Karai Kasang ra ai hpe galaw yang, yakhkak jamjau ai lam ni hkrum wa na re ngu Yesu sadi jaw da ai. “Dai gyip ai chyinghka hku shang wa mu: kaning rai nme law, hten bya ai de hkrang ai lam gaw, dam lada rai maden nga ai rai nna, dai hta shang mat wa ai ni law la ma ai. Asak hkrung ai de hkrang ai chyinghka chyawm gaw, gyip nga ai hte de a lam gyeng nga ai rai nna, dai hpe mu tam ai ni n law ma ai” nga nna shi tsun ai. (Mahte 7:13, 14) Gyip ai lam re ai Karai Kasang hpe teng man ai hku nawku ai lam gaw htani htana asak lu na matu lam woi ya ai. Dam lada ai lam re ai Karai Kasang hpe shut ai hku nawku ai lam gaw si ai de lam woi ya ai. Raitim, Yehowa gaw, kadai hpe mung n si shangun mayu ai. Shi a lam sharin la na matu yawng hpe ahkaw ahkang jaw ai.—2 Petru 3:9.
KARAI KASANG HKAP LA AI NAWKU DAW JAU LAM
5. Karai Kasang hpe teng man ai hku nawku ai ni hpe nang gara hku ginhka lu na kun?
5 Karai Kasang hpe teng man ai hku nawku ai ni hpe anhte chye ginhka lu ai ngu Yesu tsun da ai. Shanhte hpa galaw ai, hpa kam sham ai hpe anhte atsawm dinglik yu yang chye lu ai. “Shanhte a asi hte shanhte hpe chye lu na” nga nna shi tsun wa ai. Bai nna, kaja ai hpun shagu gaw kaja ai asi si nga ai nga nna tsun wa ai. (Mahte 7:16, 17) Karai Kasang hpe teng man ai hku nawku ai ni gaw hkum tsup ai ni ngu tsun mayu ai n re. Raitim, shanhte gaw teng man ai hpe galaw na matu galoi mung shakut ai. Karai Kasang hpe teng man ai hku nawku ai ni hpe chye ginhka lu na matu, karum ya ai lam ni hpe yu yu ga.
6, 7. Teng man ai nawku daw jau lam gaw Chyum Laika hta hpa majaw madung tawn ai kun? Yesu a kasi gaw anhte hpe hpa sharin ya ai kun?
6 Anhte a nawku daw jau lam gaw Chyum Laika hta madung tawn ra ai. “Karai Kasang a masha wa gaw hkum tsup rai wa nna, mai kaja ai magam bungli shagu a matu mara, arai chyip makup lang lu u ga, Karai Kasang e shung ya ai Chyum laika shagu gaw, sharin shaga ya ai, daru sharin chye ai, mye shading lu ai hte, dinghpring ai lam hta sharin achyin ya na matu, akyu rawng nga ai” ngu Chyum Laika hta tsun da ai. (2 Timohti 3:16, 17) Kasa Pawlu gaw Hkristan ni hpe “Anhte kaw nna na la ai Karai Kasang a mung ga hpe nanhte hkam la myit dai shaloi e, masha a ga hpe zawn n rai, gaja wa teng teng rai nga ai hte maren, nanhte kam sham ai ni hta e a shachyen nga ai Karai Kasang a mung ga hpe nanhte hta la ma nit dai” nga nna tsun wa ai. (1 Htesaloni 2:13) Teng man ai nawku lam gaw Chyum Laika hta sha madung tawn ai. Masha myit mang ai lam ni, htung hking ni hte kaga lam ni hta madung n tawn ai.
7 Yesu sharin ya ai lam yawng gaw Karai Kasang a Mungga hta madung tawn ai. (Yawhan 17:17 hpe hti u.) Shi gaw Chyum Laika hpe galoi mung lakap ai. (Mahte 4:4, 7, 10) Karai Kasang a jet ai mayam ni gaw, Yesu a kasi hpe hkan sa ai majaw, Chyum Laika hta madung tawn nna sha sharin ya ai.
8. Yehowa hpe nawku ai lam hte seng nna Yesu anhte hpe hpa sharin ya ai kun?
8 Yehowa hpe sha anhte nawku ra ai. Shakawn Kungdawn 83:17 hta, “Yehowa e, nang hte na a amying chyu sha, ga ting hta e Tsaw Htum nga ai” nga nna tsun da ai. Yesu gaw masha ni hpe teng man ai Karai Kasang gaw kadai re ai hpe chye shangun mayu ai majaw, Karai a amying hpe tsun dan ai. (Yawhan 17:6 hpe hti u.) “Dai Madu, na a Karai Kasang hpe nang naw ku lu na rai nna, shi hpe hkrai daw lu na re ai” nga nna Yesu tsun wa ai. (Mahte 4:10) Dai majaw, Karai Kasang a mayam ni zawn Yesu a kasi hpe anhte hkan sa ai. Yehowa hpe sha anhte nawku ai, shi a amying hpe shaga ai, masha ni hpe Karai Kasang a amying hte shi anhte hpe galaw ya na lam ni hpe tsun dan ai.
9, 10. Anhte shada da tsawra myit gara hku madun na kun?
9 Masha ni hpe teng man ai tsawra myit hte anhte tsawra ra ai. Yesu gaw shi a sape ni hpe shada da tsawra na matu sharin ya ai. (Yawhan 13:35 hpe hti u.) Anhte a htunghking, nga shara, matsan ai, lu su ai lam ni gaw ahkyak n re ai sha, anhte shada da tsawra nna kahpu kanau ni zawn kahkyin gumdin ging ai. (Kolose 3:14) Dai majaw, anhte majan hta n lawm ai, masha n sat ai. “Dai lam hte Karai Kasang a kashu kasha ni hte, Nat a kashu kasha ni gaw dan ginhka pru ai: kadai rai ti mung, ding hpring ai amu n galaw ai hte, shi a kahpu kanau hpe n tsaw n ra ai wa gaw, Karai Kasang kaw nna, rai nga ai n rai” nga nna Chyum Laika hta tsun da ai. Dai sha n-ga, “dai n hkru ai wa hte seng ai Ka-in gaw, shi a kanau hpe sat kau wu ai zawn” anhte n galaw ai sha, shada da tsawra na matu tsun da ai.—1 Yawhan 3:10-12; 4:20, 21.
10 Anhte a ahkying, n-gun atsam hte arung arai ni hpe shada da karum madi shadaw na matu akyu jashawn ai. (Hebre 10:24, 25) Anhte gaw “masha n lang hte hpe mai kaja ai amu galaw nga” ga ai.—Galati 6:10.
11. Karai Kasang hpang sit sa na matu Yesu gaw lam re ai hpe anhte hpa majaw hkap la ra ai kun?
11 Karai Kasang hpang sit sa na matu Yesu gaw lam re ai majaw shi a ga hpe anhte madat ra ai. Chyum Laika hta, “shi hta shaje hkye hkrang la ai lam n nga sai; anhte hkye hkrang la kaw du lu na matu, sumsing lamu a npu, shinggyim masha ni hta jaw ya ai amying ningsang shaje, kanang mung n nga sai” nga nna tsun da ai. (Kasa 4:12) Ndai laika buk a Daw 5 hta, madat mara ai ni a matu Yesu a asak hpe gawng malai jahpu hku nna jaw na matu, Yehowa shangun dat ai lam hkaja wa sai. (Mahte 20:28) Mungkan hpe Hkawhkam hku nna uphkang na matu Yesu hpe Yehowa lata da sai. Dai majaw, anhte htani htana asak lu mayu yang, Yesu a ga madat ra ai lam Chyum Laika hta tsun da ai.—Yawhan 3:36 hpe hti u.
12. Mung masa lam hta anhte hpa majaw n lawm ai kun?
12 Mung masa lam hta anhte n mai lawm ai. Yesu gaw mung masa lam hta n lawm wa ai. Shi tara jeyang hkrum ai shaloi, Roma hkawhkam Pilat hpe “nye a mungdan gaw ndai mungkan ga na n rai li ai” nga nna tsun wa ai. (Yawhan 18:36 hpe hti u.) Yesu zawn Karai Kasang a Mungdan hpe anhte sadi dung ai majaw, anhte gara mungdan kaw nga ai raitim, mung masa lam hta n shang lawm ai. Chyum Laika hta gaw “daru magam ahkang aya lu ai” asuya ni hpe anhte madat mara na matu, tsun da ai. (Roma 13:1) Dai majaw anhte nga ai mungdan a tara ni hpe hkan sa ai. Raitim, Karai Kasang a tara ni hte nhtan shai wa yang gaw, kasa ni tsun wa ai zawn anhte mung “masha ga madat na hta, Karai Kasang a ga mahtang grau madat na ga ai.”—Kasa 5:29; Marku 12:17.
13. Karai Kasang Mungdan hte seng nna anhte hpa lam ni hkaw tsun ai kun?
13 Karai Kasang a Mungdan sha mungkan manghkang ni hpe hparan ya lu ai lam anhte kam ra ai. Mungkan ting hta “mungdan a kabu gara shi ga” hpe hkaw tsun na nga nna Yesu tsun da ai. (Mahte 24:14 hpe hti u.) Shinggyim asuya n galaw ya lu ai ni hpe Karai Kasang a Mungdan gaw anhte hpe galaw ya na re. (Shakawn 146:3) Yesu gaw “Na a mungdan du wa ru ga; Lamu tang hta, na a myit dik nga ai hte maren, ga ntsa e mung, dik lit ga law” nga nna Karai Kasang Mungdan hte seng nna akyu hpyi na matu anhte hpe sharin ya ai. (Mahte 6:10) Karai a Mungdan gaw shinggyim asuya yawng hpe agrawp kau nna, “dai nan htani htana a grin nga na” re nga nna Chyum Laika hta tsun da ai.—Daniela 2:44.
14. Karai Kasang hpe teng man ai hku kadai ni nawku nga ai kun?
14 Lahta na lam ni hpe hkaja ngut ai hpang, tinang hkrai ndai hku san yu u: ‘Kadai ni gaw Chyum Laika hpe madung tawn nna sharin ya ma ai kun? Kadai ni gaw Karai Kasang a amying hte seng ai lam tsun dan ma ai kun? Kadai ni gaw teng man ai tsawra myit hpe shada da madun nna, Yesu gaw Karai Kasang shangun dat ai anhte a hkye la madu re ai hpe kam ai kun? Kadai ni gaw mung masa lam hta n lawm ai kun? Anhte a manghkang ni hpe Karai Kasang a Mungdan sha hparan ya lu ai lam kadai ni hkaw dan nga ma ai kun?’ Yehowa Sakse Ni gaw dai hku galaw nga ma ai.—Esaia 43:10-12.
NANG HPA GALAW NA KUN?
15. Karai Kasang hkap la ai nawku daw jau lam rai na matu anhte hpa galaw ra ai kun?
15 Karai Kasang nga ai hpe kam ai hte sha n mai ai. Nat ni pyi Karai Kasang nga ai hpe kam ma ai. Raitim, shanhte Karai Kasang a ga n madat ma ai. (Yaku 2:19) Karai Kasang hkap la ai nawku daw jau lam rai na matu, shi nga ai hpe kam ai sha n-ga shi tsun ai hku mung hkan galaw ra ai.
16. Shut ai nawku htung hpe anhte hpa majaw nyet kau ra ai kun?
16 Anhte a nawku daw jau lam hpe Karai Kasang hkap la na matu, shut ai nawku htung hpe nyet kau ra ai. “Dai mare kata na pru wa mu . . . tinang hkum hpe jasan jaseng mu” nga nna myihtoi Esaia ka da ai. (Esaia 52:11; 2 Korinhtu 6:17) Dai majaw, shut shai ai nawku htung hte matut manoi nga ai lam yawng hpe nyet kau ra ai.
17, 18. “Galu kaba ai Babelon” gaw hpa rai a ta? Dai hpe nyet kau na matu hpa majaw ahkyak ai kun?
17 Shut ai nawku htung ngu ai gaw hpa rai kun? Karai Mungga hte nhtan shai nna nawku na matu sharin ya ai nawku htung yawng hpe tsun mayu ai re. Chyum Laika hta shut ai nawku htung yawng hpe “galu kaba ai Babelon” nga nna tsun da ai. (Shingran 17:5) Hpa majaw kun? Noa prat Sha-u Ing ngut ai hpang, shut ai nawku htung lailen law law gaw, Babelon mare kaw nna hpang wa ai. Dai shut shai ai lam gaw mungkan ting chyam bra mat ai. Ga shadawn, Babelon hta nga ai ni gaw masum raitim langai karai hpe nawku ma ai. Daini mung nawku htung law law hta, Karai Kasang gaw masum raitim langai (Trinity) nga nna sharin ya nga ai. Raitim, teng man ai Karai Kasang gaw Yehowa langai sha rai nna, Yesu gaw shi a Kasha re ai hpe Chyum Laika hta asan sha tsun da ai. (Yawhan 17:3) Babelon mare hta nga ai ni gaw masha si mat tim lama ma naw asak hkrung nga nna, dai gaw ngarai hta zingri hkrum ai lam hpe mung kam ma ai. Dai gaw n teng ai.—Jahtum Matsing 14 hte 17 hpe yu u.
18 Kade n na yang, shut ai nawku htung yawng gaw agrawp shamyit hkrum na lam, Karai Kasang tau hkrau tsun da ai. (Shingran 18:8) Shut ai nawku htung kaw nna alawan pru na matu grai ahkyak ai. Yehowa gaw nang hpe hpang n hkrat shi yang, alawan pru shangun mayu ai.—Shingran 18:4.
19. Yehowa hpe nawku na matu daw dan ai shaloi, shi nang hpe gara hku lanu lahku ya na kun?
19 Yehowa hpe nawku na matu, shut ai nawku htung kaw nna pru ai shaloi, manang nkau mi (sh) nta masha ni gaw, nang hpe chye na yang she chye na ya na. Dingbai dingna pyi jaw wa chye ai. Raitim, Yehowa nang hpe n kabai da ai. Jet ai tsawra myit hte shada da tsawra nga ai wan hku law ai mungkan grup uhpung a hpung shang masha langai nang byin wa na. Karai a mungkan nnan hta htani htana asak hkrung lu na matu myit mada lam mung nga wa na re. (Marku 10:28-30) Yehowa hpe nawku na matu nang dawdan ai hpe ninghkap wa ai nta masha nkau mi hte manang nkau mi gaw, hpang hta Chyum Laika hkaja ai ni pyi byin wa chye ai.
20. Karai Kasang hpe teng man ai hku nawku na matu hpa majaw ahkyak ai kun?
20 Kade n na yang, Karai Kasang gaw n hkru ai yawng hpe yeng seng kau nna, shi a Mungdan gaw mungkan hpe uphkang sana re. (2 Petru 3:9, 13) Dai shaloi, grai ngwi pyaw ai aten byin wa na. Shinggyim masha yawng gaw Yehowa ra sharawng ai hku sha nawku wa na re. Dai majaw, Karai Kasang hpe ya kaw nna teng man ai hku nawku na matu grai ahkyak ai.


text:
PRAT HTE MAGAM ZUPHPAWNG SHAMAN LAIKA BUK August 2017
Hkaw tsun ladat
T-32 a matu hkaw tsun ladat hte, Karai Kasang gaw shinggyim masha hpe hpa majaw hpan ai hpe sang lang ya ai teng man ai lam hkaw tsun ladat. Tinang a hkaw tsun ladat ni hpe hkyen lajang u.
KARAI A MUNGGA KAW NA SUT GAN NI
Yehowa gaw maigan amyu langai hpe shaman ya wa
Turu hpe 13 ning wang shinggrup ngut ai hpang, Babelon ni hpe Yehowa shaman ya wa ai. Anhte a sadi dung ai amu ni hte sak jaw ai lam ni a matu shi gara hku chyeju dum ai lam madun ai kun?
HKRISTAN PRAT HKRUN LAM
Karai Kasang A Atsam Ningja Ni Nga Hkra Shalat U—Shagrit Shanem Ai Lam
Shagrit shanem ai gaw hpa majaw ahkyak a ta? Anhte gara hku madun lu a ta? Akyu hpyi ai hte Yesu a kasi gaw shagrit shanem ai myit nga wa hkra gara hku karum ya a ta?
KARAI A MUNGGA KAW NA SUT GAN NI
Sin Langa Gaw Grai Ahkyak Ai Lit Hpe Gun Hpai
Mare a matu shoihpa lam ni nga wa shaloi, sadi jaw na matu sin langa hta lit nga ai. Israela ni a matu Ezekela hpe ga shadawn sin langa hku nna Yehowa ayan tang ai gaw hpa lachyum ta?
HKRISTAN PRAT HKRUN LAM
Karai Kasang A Atsam Ningja Ni Nga Hkra Shalat U—Nden Marai
Masha hpe hkrit ai myit hpe hpa majaw tawt lai ra a ta? Sumru ai, akyu hpyi ai hte Yehowa hpe kam hpa ai gaw nden marai rawng wa hkra gara hku karum ya ai kun
KARAI A MUNGGA KAW NA SUT GAN NI
Magoga Masha Goga Gaw Jahten Hkrum Na Sai
Chyum Laika hta Magoga masha Goga hpe n jahten shi ai aten hte jahten ngut ai hpang na mabyin ni hpe tsun dan da ai.
HKRISTAN PRAT HKRUN LAM
Karai Kasang A Atsam Ningja Ni Nga Hkra Shalat U—Makam Masham
Abraham zawn yakhkak ai aten hta pyi, Karai Kasang hpe kam sham ai lam madun ra ai. Ngang kang ai makam masham hte sadi dung ai lam gara hku madun na kun?
KARAI A MUNGGA KAW NA SUT GAN NI
Ezekela A Shingran Hta Na Nawku Htingnu Gaw Nang Hte Seng
Ezekiela shingran kaw na nawku htingnu gaw, Yehowa a tsaw htum ai tara ni hpe shadum ya ai. Ndai shingra gaw anhte hpa gara hku shadut ya ai kun?
HKRISTAN PRAT HKRUN LAM
Aten Kadun Ningshawng Galoi Galaw Lu Na Kun?
Sak jaw na matu kaja ai lam langai gaw aten kadun lam woi ningshawng galaw ai re. Ndai hku nna, na a hkawtsun magam hpe grau galaw lu na kun?


text:
Daw 9
Dinghku Ting Yehowa Hpe Nawku U
Sumsing lamu hte ginding aga, . . . hpe hpan tawn da ai wa hpe naw ku nga mu.”—Shingran 14:7
Ndai laika buk hpe hti ngut ai hpang, Chyum ga matsun ni gaw, dinghku hte na a matu akyu nga ai lam mu lu na. Yehowa gaw, nang hpe ngwi pyaw shangun mayu ai. Nawku daw jau lam shawng tawn yang, “dai nlang nanhte hpe kahtap jaw na” ngu shi ga sadi jaw da ai. (Mahte 6:33) Shi nang hte hku hkau mayu ai. Nang mung, shi hte hku hkau na matu, dang di lu ai daram shakut ra ai. Ndai gaw, laksan ahkaw ahkang langai mung re.—Mahte 22:37, 38.
1 YEHOWA HTE NA A HKU HKAU LAM HPE SHANGANG U
CHYUM LAIKA TSUN AI LAM: “Nanhte a Kawa ngai tai na nngai rai nna, nanhte gaw nye a shadang sha ni hte shayi sha ni tai na marin dai” ngu Yehowa tsun ai. (2 Korinhtu 6:18) Karai Kasang gaw, shi hte grai hkau shangun mayu ai. Akyu hpyi nna hku hkau mai ai. Dai majaw, “n sim n sa akyu hpyi nga” na matu, Yehowa n-gun jaw da ai. (1 Htesaloni 5:17) Na a kraw kata hkam sha ai hte, myit tsang lam ni hpe shi grai madat mayu ai. (Hpilipi 4:6) Nta masha ni hte nang rau akyu hpyi ai shaloi, Karai Kasang hte nang kade daram hku hkau ai hpe shanhte mu wa na.
Karai Kasang hpe akyu hpyi ai sha n ga, shi tsun ai hpe mung madat ra ai. Chyum Laika hte Chyum Laika hte seng ai, laili laika ni hpe hkaja ai gaw, shi a ga madat ai hte bung ai. (Shakawn 1:1, 2) Nang sharin la ai ni hpe bai sumru u. (Shakawn 77:11, 12) Karai Kasang a ga madat na matu, nawku zuphpawng mung ayan lung ra ai.—Shakawn 122:1-4.
Yehowa hte hku hkau mai ai lam langai gaw, masha ni hpe shi a lam tsun dan ai re. Masha ni hpe tsun dan magang, shi hte grau hku hkau magang re.—Mahte 28:19, 20.
NANG GALAW MAI AI LAM:
Shani shagu aten la nna, Chyum Laika hti u, akyu hpyi u
Myit shalan ai lam hte ban sa ai lam ni hta na, makam masham lam hta dinghku nawng shang lawm u
2 DINGHKU NAWKU HTA PYAW U
CHYUM LAIKA TSUN AI LAM: “Karai Kasang hpang de sit sa wa mu; shaloi shi nanhte hpang de sit wa na ra ai.” (Yaku 4:8) Lamang galaw da ai hte maren, dinghku nawku* hpe ayan galaw ra ai. (Ningpawt 18:19) Dai hta n ga, na prat hta Karai Kasang hpe shani shagu dum let asak hkrung ra ai. Karai Kasang hte na dinghku grau hku hkau na matu, “nta e dung nga let mung, lam e hkawm sa let mung, taw nga rawt wa let mung” shi a lam tsun dan ra ai. (Tara Jahprang 6:6, 7) “Ngai hte nye a nta masha ni chyawm gaw Yehowa hpe jaw jau na” ngu tsun wa ai Yawshu zawn, nang mung bandung tawn mai ai.—Yawshu 24:15.
NANG GALAW MAI AI LAM:
Dinghku nawku hpe ayan galaw nna, nta masha langai hpra a ra rawng ai ni hpe, shaman shakyang ya u


text:
Ninghtoi;- 11-1-2012 ya jahpawt, 9:00 am daram ten hta Hpakant Ginwang, Kamaing Ginwang Daw, Kap Maw Ninghtawn kata, Nam Ya mare hte Kap Maw Zup mare lapran tai Dap Hk.L.Y. Masat (58) Bumu Ye Min Twi (Sit-chyawng-mu), Bumu Ko Ko Latt, Bugyi Htun Naing ni woi awn ai hpyen hpung ni kawn, sinat hte gap ai majaw, si sum mat ai jan, Mangshang Ying Wang, shata (4) re, hkri tung Ma hte hpawn, hkala hkrum ai Shy. Gawlu Seng Hkawn ni a mabyin sumla shiga .
Kata lam PDF shiga hti na matu:
1. Hpakan lam hta gap hkrum ai Saranum Mangshang Ying Wang hte Shayi Gawlu Seng Hkawn
2. Saranum Ying Wang a lam
3. Shy. Seng Hkawn a lam
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010


text:
Daw 3
Manghkang Hparan Lam
“Nanhte shada da tsaw ra ai myit makyit rawng nga mu; kaning rai nme law, tsaw ra ai myit gaw, yubak mara law law hpe magap da lu ai.”—1 Petru 4:8
Nan dinghku n nan shang ai shaloi, manghkang ni nga wa na re. Sumru lam, hkam sha lam, nga kaba wa ai grupyin ni n bung ai majaw, manghkang ni byin wa chye ai. Dinghku shinggan na manghkang ni hte n myit mada da ai manghkang ni mung byin wa chye ai.
Manghkang ni hpe koi mayu ai myit pru wa chye tim, shakut hparan na matu, Chyum Laika hta n-gun jaw da ai. (Mahte 5:23, 24) Chyum ga matsun ni hpe tatut hkan sa na nga yang, manghkang ni hpe grai kaja hkra hparan lu na re.
1 MANGHKANG HPE BAWNG BAN U
CHYUM LAIKA TSUN AI LAM: “Ga tsun na aten mung . . . nga ai.” (Hpaji Ningli 3:1, 7) Aten la nna manghkang hpe bawng ban u. Manghkang hte seng ai, na hkam sha lam hte, ningmu hpe asan sha tsun dan u. “Teng man ai ga” hpe ayan tsun u. (Ehpesu 4:25) Masin pawt mayu tim, sharang da ra ai. Si mani ai hte hparan na nga yang, ga n law hkat ai sha, atsawm sha bawng ban lu na re.—Ga Shagawp 15:4; 26:20.
Manghkang langai hte seng nna, shi hte myit n hkrum ai nga yang pyi, si mani ai hte tsun u. (Kolose 4:6) Manghkang hpe lawan hparan na matu, shakut u. Langai hte langai ga n shaga ai mung hkum galaw.—Ehpesu 4:26.
NANG GALAW MAI AI LAM:
Manghkang hpe bawng ban na matu, htap htuk ai aten hpe lata u
Shi shaga ai shaloi htum hkra madat ya u. Ngut yang she nang tsun u
2 MADAT LET CHYE NA YA U
CHYUM LAIKA TSUN AI LAM: “Tsaw ra . . . myit shada da rawng nga mu; hkungga lara ai hta shada da shagrau hkat mu.” (Roma 12:10) Nang gara hku madat ai gaw, grai ahkyak ai. “Myit gyip” ai hte ningrum ningtau a ningmu hpe chye na hkra shakut u. (1 Petru 3:8; Yaku 1:19) Kaja wa n madat ai sha, madat taw ai zawn hkum galaw. Byin mai yang, galaw nga ai bungli ni hpe jahkring nna, shi tsun ai hpe atsawm madat u. Shing n rai, hpang she tsun mai n mai san u. Na a ningrum ningtau hpe, shingjawng manang hku n mu ai sha, nang hpe karum ai wa hku nna mu mada yang, “pawt sindawng” ai lam ni nga wa na n re.—Hpaji Ningli 7:9.
NANG GALAW MAI AI LAM:
Ningrum ningtau tsun ai hpe myit n hkrum tim pyi, myit galu kaba hte matut madat ya u
Ningrum ningtau tsun dat ai ga si hpe n re ai sha, tsun mayu ai lachyum hpe chye hkra shakut u. Shi nsam hte nsen hpe maram yu u
3 DAW DAN AI HTE MAREN GALAW U
CHYUM LAIKA TSUN AI LAM: “Galaw shakut ai lam shagu hta amyat rai nga ai; baw law ai akyu chyawm gaw, matsan mayan hkrai rai nga ai.” (Ga Shagawp 14:23) Manghkang hparan ai hta, myit hkrum ai hte sha n ngut ai. Myit hkrum da ai hte maren galaw na ahkyak ai. Dai hku galaw na matu shakut ra tim, galaw yang akyu lu na. (Ga Shagawp 10:4) Nan lahkawng rau jawm shakut na nga yang, “kaja ai shabrai” hpe lu la na re.—Hpaji Ningli 4:9.
NANG GALAW MAI AI LAM:
Manghkang hparan na matu, nan galaw ra ai tatut lam ni hpe daw dan u
Daw dan da ai hte maren, awng dang lam nga ai kun ayan jep u


text:
时间:2017-05-28 11:06:06 来源:德宏团结报
Yi-nam nmut gahtet gatsi shadang tso ai ten lado hta nga dumsu myi shingtai ana byin loi nna, nga dumsu hpe laja dik ai hku jahten hkra nga ai. Ningnan machyi wa yang nga dumsu myi hkye, sai pru, bum mat, hpye wa, myiprui si pru, myihkyi pru rai, ana go lani hte lani grau laja wa, myiman bum mat rai chye wa nna, machyi ai nga dumsu washat tam sha lagon mat, hkum gahtet wa nna nga nzim, bo gangat, myi arut ganun, myi mu jan mai na hpe hkrit rai chye nga ai, laja ai go myi maga mi shing nrai lahkong maga na myi n mu mat rai chye nga ai.
Madung go walong htingwan sanseng galo du ra ai, walong gata galoi mung asan aseng, ahkun ahkro rai ye jasan ton ya, machyi jinu re sat shamyit kau, aten do masat ton nna tsi gat ya ya rai na. Dai ko lai nna go rem gonhkang lam mung shagreng jat ra ai, hkum de wa ai washat grunggrung jo na, myi ko jan nhtong hkra na hku htang maja ya ra ai. Lama nga dumsu myi shingtai ana machyi nna tsi lajang ai shaloi lawu na tsi gara bo tsi lajang tim mai nga ai. ⑴ Hpung son shui ngu ai tsi jahku 2-3% hte machyi nga ai nga dumsu myi lo malo lang gashin kau ya na. ⑵ Laisuer tsi jahku 0.5 % hte nga myi lo malo lang gashin kau ya na. ⑶ Luhuana tsi jahku hte nga myi gata a- pyip bang ya tim mai nga ai. ⑷ Dibechung ngu ai tsi jahku hpe nga myi gata apyip bang ya yang mung mai ai. ⑸ Gyauhti ngu ai tsi jahku hpe jahpot shana galang lang nga myi ko apyip bang ya na. ⑹ Haihkyinshin ngu ai tsi hte 2-3 lang gashin kau ya tim mai nga ai. ⑺ Si-mizo ngu ai tsi hpe nga dumsu sak ko yu nna nini matut shayan jo na. ⑻ Nam tsi hte tsi lajang na rai yang: Honglen hke 12, hongbo hke 30, honghkyin hke 30, chonshung hke 12, gala hpalun hke 12, lenhkyau hke 30, hongfun hke 30, ahkra kop hke 24, muze zhau hke 30 yong hpe rin mani la nna hpunlum hte gayau la ai hpang galang ta ru jo na. Lahta na tsi jahku ni hte nga dumsu myi gashin ai hte tsi pyip bang ya ai hpang, mayu na hku rai yang myi gata na ana ganu shingtai nkau hpe go sat kau lu sai, rai yang myi prui hku ko nkau ni no chye ngam rong nna, 5 ya hte 6 ya din jang tsi galang lang no bang ya rai na, dai zon lahkong masum lang gahtap nna tsi lu bang ya jang nga dumsu myi shingtai ana hpe asan sha lu tsi shamai kau ya nga ai.


text:
时间:2017-05-28 11:15:31 来源:德宏团结报
Shayi num n kau go ma hkum re hte hkumhkrang na ana htang n-gun yom wa nna, awo wo loi nga ai. Lama awo wo rai jang aten n garot ai sha tsi rung de sa yu ra ai.
Ma hkum num ni mayu na awo go,nyep sam pru, ladi pyik, gahti re sha go hkritung ma ko hpa nra nga ai, tsi sara ni sadi jo ai ga hta mung atsi nsha yang grau gaja ai nga ma ai, hpa majo nga yang, ma hkum ten hta tsi sha yang ma hpe wa-hkye hkra ai lam n rong ai ngu ai go n dang tsun hpa re, bum tsi raitim maren. Lama byin mai yang go, ma hkum shata 3 laman do hpa tsi mung n sha yang grau mai ai. Ma hkum num ni go hpunlum hte namsi ntsin lo lu nna, wuisinsu C lohtam jat la lu yang, ana ganu hpe shagrit kau, shing n rai hpalap gom ko hpunlum 42-6℃ daram ru bang nna, n-gup, ladi hpe gom gata ko dagrong bang nna, hpunlum salu hpe dingyang marop u, ndai zon gade ya galo jang a wo wo ai mai lu ai. Lama tsi sha na rai jang tsi sara ni matsun ai ko hkan ra ai.
Laja lana re wo hpe go nan tsi lajang ra ai, awo ko kaga ana ganu no rong jang go, ana htang makop tsi lang ra ai, rai yang ma hkum ten hta, ana htang tsi nkau go hkritung ma hpe jahten saza hkra chye ai, zhinmuisu tsi jahkai, htupaugyinsu(头孢菌素) tsi jahkai ni mai lang ai. Zhinmuisu go ma hkum num ni a gaja dik ai ana htang tsi re, masha nkau nmai lang ai ko nna lai ai, lo malong go nmyit tsang ra ai. Shi go jahkru re ana hpe grai mai tsi nga ai. Raitim den(碘) rong ai jahkru tsi hpe nmai lang ai, a ten na na lang jang hkritung ma du bong bum wa chye ai.
Awo wo nna gahtet rai jang hka hpunlum hte hka shin, hka lagyi ko tsing la ai hpa-jet hte gahtan gapa magap ya shing nrai shadang 30%-35% re tsa machyan hte adu gahpa npu hkan gatsut ya yang mung gahtet kop lu ai, dai nrai chaihu htu yang mung mai ai.
Awo wo yang hkritung ma hpe wahkye hkra ai lam go gara hte re ta? Ma hkum nnan do ten hta go, hkritung ma a apu akan hkrang ni garai n kung lu nga ai, shing re majo ganu awo wo ai hpang, ana ganu, ana ningtuk ni go ma manang hku nna hkritung ma a kro hkrang kung gaba wa na hpe wa- hkye hkra nna, chyangai ma hpe salum ana byin, n-gup ga, bonu ko ntsin rong wa, bonu n rong, abo hten re laja lana re ana ni byin wa chye ai. Ma hkum htom do de go, hkritung ma kung gaba wa sai raitim, awo wo nna gahtet ana ningtuk ni a majo, ma hkum num ni a pu jat gyip ginchyup wa rai, shata n du ai ma hkrat mat chye ai.
Dai majo, ma hkum num ni go nong e awo wo na hpe htang maja du ra ai. Ma hkum ten hta hkringsa gaja, hkru hkru yup, lusha shagrung, myit ngui myit pyo, htap htuk ai hku shamu shamot galo nna, hkum hkrang hpe shaja shakang la na, ana ahkya prang jong ai ten lado hta, madu a hkum hkrang hpe sanseng galo du,shawa hpong de n sa na, awo wo ai ni hte tsan gang na, gahtet lagyi jahtuk jak ton ai nta ko rong ai shaloi n bung nsa chye sharam la ra ai.


text:
Daw 4
Yesu Hkristu Gaw Kadai Rai Ta?
1. Yesu gaw gara kaw na sa wa a ni?
Yesu gaw kaga masha ni hte n bung ai. Mungkan ga de nsa shi yang, sumsing lamu hta wenyi hkum hte, asak hkrung lai wa ai. (Yawhan 8:
2. Yesu mungkan ga de hpa majaw sa wa ai kun?
Karai Kasang gaw, shi a Kasha a asak hpe, Yuda shayi sha hkawnsek Mari a hkritung kata de htawt bang ya nna, mungkan ga de sa dat ai. Dai majaw Yesu kaw shinggyim masha kawa n nga ai. (Luka 1:
3. Hpa majaw anhte gawng malai jahpu ra a ta?
Gawng malai jahpu ngu ai gaw, masha langai mi si ai kaw na lawt lu na matu, jaw ra ai jahpu re. (Pru mat 21:
Anhte si hkrung si htan kaw na lawt lu na matu, gawng malai jahpu hpe, kadai jaw lu na ta? Anhte si ai shaloi, anhte na yubak a shabrai hpe sha, jaw ai re. Nhkum tsup ai masha kadai mung, kaga masha ni na yubak a matu, shabrai n lu jaw ai.
4. Yesu hpa majaw si hkam a ta?
Anhte hte n bung ai sha, Yesu gaw hkum tsup ai. Yesu gaw mara n galaw ai majaw, shi mara a matu n si ra ai. Raitim, Yesu gaw masha ni a mara a matu, si hkam ya ai. Karai Kasang gaw, shi a Kasha hpe, si hkam na matu, jaw ya nna, masha ni a ntsa kaba la ai tsawra myit hpe madun dan ai. Yesu mung, shi Kawa a ga madat nna, anhte na yubak a matu, shi a asak hpe jaw ya ai hte, tsawra myit hpe madun dan ai.
5. Ya Yesu hpa galaw nga ai kun?
Yesu mungkan ga ntsa hta nga ai shaloi, machyi makaw ai ni hpe shamai ya ai, si ai ni hpe bai jahkrung ya ai, tsinyam tsindam hkrum ai masha ni hpe, hkye la ai. Dai gaw, madat mara ai masha ni a ntsa, htawm hpang prat hta galaw ya na hpe, madun dan ai. (Mahte 15:
Kade n na yang, yakhkak jamjau ai lam yawng hte, dai hpe byin shangun ai ni yawng hpe, yeng seng kau na matu, Yesu gaw Hkawhkam langai hku nna, shi a hpung atsam hpe jailang na re. Yesu hpe kam sham ai lam, madat mara let madun dan ai ni gaw, mungkan hparadisu hta, ngwi pyaw ai hte asak hkrung lu na re.


text:
时间:2017-05-28 11:34:10 来源:德宏团结报
Ngai daining Lunghpum bum ga bai wa yu yang, shong de na hte grai laklai shai mat sai. Mare masha ni yong modo lam makau de htot hkrat wa nhtom, wut nta hkrai galo rong ma ai, bum maling ni shong de na hte shabung yang loi go krin mat sai raitim, mare masha ni bai hkai shatut jat ton sai ma-jo, gade ning n rai yang grau bai tu wa hkyem nga ai. Loi mi yon na zon re bungli go, mare ko jong n nga mat ai majo, ma ni hpe layang ga de jong sa sa ra nna grai jamjau nga ma ai, dai shara wa du jang, ngai maprat hta bumga nga ai shingran hkrai mu nngai.
“Lunghpum”ngu ai mare mying lu ai go, mare ko nlung gaba langai hpum ai majo Lunghpum mara ngu ai re. Anhte no gaji yang nlung gaba dai ko grai sa chyai yu saga ai, nlung dai nta htap mali daram tso ai, dai ntsa ko nna ga de mada dat yang, bo sin ai pyi na wa ai. Dai shingdu n-ga de hpri santen hte tok hka hka nna gaba ni hte hpa rai tok jahka kau ai rai kun ngu san yang, asu ya ni nlung dai hpe don kau ai ga re da, langai ngai bai tsun yang nlung dai no hkrung to nga nna sat kau ai re mung nga ai.Lunghpum mare hta dai zon re nlung gaba grai nga ai, galang mi mare masha ni hte Lagat tu nda gata na lung hkrung tu hkauna ko wa hkring sa yang, hpomi langai mi tsun ai:“Ngai no gaji yang Lunghpum ga galang mi du yu sai, nlung ndai ni wa mu nna grai yu marit kau sai, Lunghpum ni ngai hpe sa hpyi ai da nga jang grai lagu gabu kau nngai, ngai nlung ndai ni yu chyai na ngu nna sha Lunghpum de num wa re.” nga u ai. Gumgai ni pyi shing nga ai hpe madat yu yang, anhte ma ni sha nlung dai ni hpe yu sharong ai nrai, gadai mi sa mu tim marit shingni grai nga ai hku ge. Dai shara hta nlung tu jong ai hte rau, bungli gatsi ni bung ahpot ai majo, gadai sa du tim nga len mat na zon nga ai. Dai ten hta Lunghpum mare ngu ai mying grai danhkong ai, hpa majo re nga yang, langai go dai ten hta anhte Lung- hpum ko chyu sha jong galo da nga ai. Dai makau grup yin na ni Lunghpum de jong sa lung ai hta n-ga, Nhkum krung hka-shang hkan na ni du hkra sa lung ma ai. Ngai jong ningnan lung ai shaning Lunghpum ko lapran tsang du hkra hpo sai. Lahkong go Lunghpum jong ko shong Jinghpo laika sharin shalat ai majo mying danhkong ai. Asak gaba sai ni chye ai Jinghpo laika lunghpum jong ko sharin la malong nga rai. Masum go mare ko ginsup hpung nga ai majo mying danhkong ai. Dai ten hta ginsup hpung ni, mare gahtong shagu ginsup pya hkom ai hta lai nna, ginwang, mungdo hkan du hkra mung pya hkom ma ai. Mare na shadang sha ni go tingse sumpyi chye dum, shayi sha ni go mahkon mangui hte manot ginsup ni chye ka ai hkrai rai ma ai, nchye dik ai wa raitim, chyingbau shupsheng sha go chye dum nga ai.
Ngai ningnan dum wa yang, Jidui ngai hpe galo ya ai shan gyam sanat go danhkok re, kawamasoi hpe danhkok ko bang nna gap dat jang grai sam hkra pyen mat wa lu nga ai. Ngai go dankok hte shan sa gap la na go garai n chye ai, dingsap punra na dingsap si hkrai shingte ai ngu yang, hkai e gasat mana ai tsora lu sha kau se ai, hkai go ngai shi tsun ai n madat ya jang, dui hpe bai share rai, hpang e dui ngai hpe dankok n galo ya wam mat sai.
Dai hpang dui ngai hpe hka chyit bai galo ya sai, kawa dumlong hte galo ai chyit go ya prat na ma ni lang ai zon rai hkra na sam tim, ngai no gaji yang go grai ahkyak dum sai, hka chyit dai lang nna ganang n chye chyit bum jang, nta chyahpung hkinggau hkan na gagyin hku hkan hkrai chyit bum nngai, chyahpung hku ahku gaman man rai wa jang, Dui mahtang bai n yu lu wa sai.
Ngai sak loi gaba wa jang, dui ngai hpe kawa lahpo bai galo ya sai. Ningnan do e, kawa lahpo hte u sa gap yang, u go langai mi mung n lu gap ai, ta ganu ko hkrai hkra mat nna, tsomra ya bum mat ni ai. Dai bum ga hta pyen gasho nga ai u numji numchyoi ni go do-tsit, domung, htingra set, ndau la-gyek,wa jare, myisintu, utu, chyangngau,la-tet, chyanye nyet,utsa, uri, ugan, upreng, ugam, kongkali kak, kukdui,galang, galang lanya,nbuk galui,chyinghtong pungjo, chya- hkyeng gaya u...u nkau hpe go mying pyi nchye shamying nngai.“Wa jare tau yang ajan long, hkon ji jahta yang ashi mong” nga ai ga malai dai nan teng ai, Wa jare ni go hpung hku maling gata hkan pyen hkom ai rai nna, n yak sha lu gap na zon rai timung, jan long hkra hkan hkrau yu yang, singgyinshama ai bungli sha rai nga ai.
Ginhtong ta chying htong pu hte htingra pu pu wa jang, u numji numchyoi ni nau gachyo nna na she lahpang ai. Shana yupnga let, singgyin hkrai gyin nngai. Shani go nampu hpun nhpang hkan sa gyem nga ni ai, gaja wa u ni go jan lum wa ai hte, nampu hpun ko hkrai hpyom rai sa majo nga sai, u dai ni hta na htingra set ala chyu sha gaga lai tsom ai, hkum ko tsit ai, mang ai, hkye ai, chyang ai, htoi ai, mut ai re yong rong ai hta n-ga, jan hte shin-grau jang tu gabrim tsom to nga sai, dusat htong hkan mu ai utong hta pyi grau tsom nga ai.


text:
Daw 15
Hpa Majaw Matut Nna Hkaja La Ra Ai Kun?
1. Nang Chyum Laika hpe matut nna hkaja yang hpa akyu lu na ta?
Chyum Laika sharin ya ai madung lam ni hpe hkaja yang, Yehowa hpe tsawra ai myit ngang kang wa na re. Dai tsawra myit, matut nna ngang kang nga na matu, shakut ra na re. (1 Petru 2:
Karai Kasang hte seng ai machye machyang jat wa yang, na a makam masham mung, ngang kang wa na re. Makam masham gaw, Karai Kasang ra sharawng ai lam lu na matu, karum ya ai. (Hebre 11:
2. Karai Kasang hte seng ai na a machye machyang gaw kaga masha ni hpe gara hku akyu jaw lu a ta?
Masha ni nchye ai hpe nang chye da yang, dai hpe tsun dan mayu ai nrai ni? Kabu gara shiga rai yang, grau nna tsun dan mayu na re. Nang Chyum Laika matut nna hkaja yang, na a makam masham hpe, Chyum Laika hte chye sanglang dan wa na re.
Masha law malawng gaw jinghku ni, manang ni hpe, kabu gara shiga tsun dan nna hpang ma ai. Hpaji rawng u. Shanhte a makam masham shut ai ngu n tsun ai sha, Karai Kasang a ga sadi ni hpe tsun dan u. Masha ni gaw, nang tsun ai ga hta, na a tsawra myit hte galaw ai lam hpe, grau nna matsing ai hpe dum nga u.
3. Hpa ahkaw ahkang ni nang lu la na rai?
Nang Karai a Mungga hpe hkaja yang, wenyi lam hta galu kaba wa na. Jahtum hta Yehowa hte nang hku hkau ni htep wa nna, shi a kun dinghku masha byin wa na re.
4. Nang gara hku matut nna galu kaba wa na kun?
Karai a Mungga hpe matut nna hkaja yang, na a wenyi lam hta galu kaba wa na re. (Hebre 5:
Kabu gara shiga gaw, ngwi pyaw ai Karai Kasang Yehowa kaw na sa ai. Karai Kasang hpe nawku ai ni hte hku hkau wa yang, shi hte mung hku hkau wa na re. (Hebre 10:
GRAU NNA HKAJA
ZUPHPAWNG NI
Nawku Htingnu Hta Hpa Ni Galaw A Ta?
Chyeju hte sa chyai rit.
CHYUM LAIKA HKAJA LAMANG
Chyum Laika Hpe Hpa Majaw Hkaja Ra Ai Kun?
Chyum Laika gaw mungkan ting na, masha wan law law chye mayu ai, ahkyak ai gasan ni a mahtai hpe tsun dan ai. Nang mung chye mayu ai kun?


text:
Daw 13
Nawku Htung Ni Kade Nna Yang Hpa Byin Mat Na Kun?
1. Nawku htung ni yawng teng man ai kun?
Nawku htung shagu hta, myit ding man ai masha ni nga ai. Shanhte hpe Karai Kasang mu nna, yu lanu lahku nga ai gaw, kabu gara shiga re. Raitim, masha nkau mi gaw, nawku htung hpe amying hkam la nna, n hkru ai amu galaw ma ai. (2 Korinhtu 4:
Teng man ai nawku htung gaw, Karai Kasang hpe shagrau ai. Shut shai ai nawku htung ni gaw, Karai Kasang a sari hpe jahpoi ma ai. Shanhte gaw Karai Kasang a lam, si ai lam ni hte seng nna, Chyum Laika hta n lawm ai, shut shai ai lam ni hpe sharin ya ai. Raitim, Yehowa gaw masha ni hpe shi a teng man ai lam chye shangun mayu ai.
2. Nawku htung ni kade nna yang hpa byin mat na rai?
Karai Kasang hpe tsawra ai nga nna tsun tim, Satan a mungkan kaw shang lawm taw ai nawku htung ni nga ai, dai ni hpe Karai Kasang chye ai. (Yaku 4:
Raitim, kabu gara shiga naw nga ai. Mungkan ting na shut shai ai nawku htung ni hta nga ai, myit ding man ai masha ni hpe, Yehowa n malap da ai. Shi gaw, shanhte hpe teng man ai lam sharin ya nna, kahkyin gumdin ya nga ai.
3. Myit ding man ai masha ni hpa galaw ra na kun?
Teng man ai hte kaja ai hpe tsawra ai ni a ntsa Yehowa lanu lahku nga ai. Shi gaw shut shai ai nawku htung kaw na pru na matu, shanhte hpe shadut ya nga ai. Karai Kasang hpe tsawra ai ni gaw, shanhte a prat hkrun lam hpe galai shai mayu nga ai.
Tsa ban langai hta nga ai, myit ding man ai masha ni gaw, kasa ni kaw na kabu gara shiga hpe na ai shaloi, kabu gara hte hkap la ma ai. Shanhte gaw, yaw shada lam hte myit mada lam nga ai, ngwi pyaw ai asak hkrung lam n nan hpe, Yehowa kaw na sharin la ma ai. Shanhte a prat hta, Yehowa hpe nambat langai shara tawn nna, kabu gara shiga hpe hkap la ai majaw, anhte a matu kasi kaja rai nga ai.
Yehowa gaw, shut shai ai nawku htung kaw na pru wa ai ni hpe, shi a nawku hpung hta shang na matu, hkap tau la nga ai. Yehowa a, tsawra myit hte saw shaga nga ai hpe hkap la yang, shi a jinghku tai lu na, tsawra myit hte shinggrup da ai, shi a nawku hpung masha byin lu na ahkang hte, htani htana asak hpe lu la na re.
4. Mungkan ting hta ngwi pyaw hkra Karai Kasang gara hku galaw ya na kun?
Kabu gara shiga gaw, shut shai ai nawku htung ni hpe tara jeyang sana ngu ai re. Masha ni gaw, adip arip di hkrum ai kaw na lawt lu sana re. Shut shai ai nawku htung gaw, masha ni hpe hkalem nna hka bra hkra nlu galaw sai. Masha yawng gaw, teng man ai Karai Kasang hpe sha, myit hkrum mang rum let nawku na re.


text:
Maumwi 42: Lawze Langai aga Shaga Ai
Lawze aga shaga ai lam na yu ma ni? ‘N na yu ga ai. Dusat ni gaw ga nchye shaga ai,’ nga nna nanhte htan na ma ai. Raitimung Chyum Laika hta e, lawze langai mi aga shaga wa ai lam hpe ka tawn da ai. Gara hku nna aga shaga wa ai kun? Yu yu ga.
Israela masha ni hkanan mung shang wa na jin jin rai nga sai. Mawba hkawhkam Balak gaw, israela masha ni hpe hkrit ai. Dai majaw shanhte hpe matsa na matu, hpaji daw chye ai, Balam ngu ai wa hpe shaga shangun ai. Balak gaw Balam hpe gumhpraw law law jaw na nga nna ga sadi jaw ai. Dai majaw Balam gaw shi a lawze hpe jawn nna, Balak hpang de sa wa ai.
Yehowa gaw shi a amyu masha ni hpe, Balam matsa kau na hpe nra ai. Dai majaw nhtu galu lang ai lamu kasa langai mi hpe, shangun dat nna, Balam sa wa na lam hta tsap nna lam pat shangun ai. Balam gaw lamu kasa hpe nmu timung lawze gaw mu ai. Dai majaw lawze gaw lamu kasa hpe koi nna, lai wa na hkyen yu ai. Raitimung hpang jahtum e, lawze gaw lam ntsa kaw hpum taw mat sai. Dai shaloi e, Balam gaw grai matsin pawt kau ai. Lawze hpe mung shing na hte gayat ai.
Dai shaloi Yehowa gaw lawze ga shaga ai hpe Balam na hkra galaw dat ai. ‘Nang ngai e, gayat ai gaw nang hpe hpa di de ta?’ nga nna lawze san ai.
‘Nang ngai hpe mana shachyoi ndai’ nga nna Balam bai tsun wu ai. Ngai nhtu hpye taw gaw nang hpe sat kau na,’ nga nna bai tsun ai.
Ngai nang hpe shawng de dai zawn galaw yu ga a ni? nga nna lawze bai san ai.
‘N-galaw yu ndai’ nga nna Balam bai htan ai.
Dai shaloi Yehowa Karai Kasang gaw, nhtu lang let lam ntsa e sap nga ai lamu kasa hpe Balam mu hkra galaw dat ai. Lamu kasa gaw: ‘na a lawze hpe hpa rai gayat a ta? Nang sa wa ai lam hpe hkum shingdan na matu, ngai sa wa n ngai. Israela masha ni hpe matsa na matu, n sa mai ai lam de nang sa wa ai majaw, na a lawze ngai hpe nkoi yang gaw, ngai nang hpe sat kau nna lawze hpe mahtang asak jahkrung da se ai,’ nga nna tsun ai.
Balam gaw, ‘ngai shut ni ai. Nang lam ntsa e tsap nga ai hpe ngai nmu kau ai,’ nga nna tsun ai. Lamu kasa gaw Balam hpe dat dat ai. Balam mung Balak hpe hkrum na matu, matut nna sa wa ai. Shi gaw Israela masha ni hpe matsa na matu naw shakut nga ai. Raitimung matsa na malai, shaman ya ai ga tai hkra, masum lang Yehowa galaw dat ya ai.
Bu hkawm laika 21:21-35; 22:1-40; 23:1-30; 24:1-25.


text:
时间:2017-05-28 11:18:42 来源:德宏团结报
Tsom ai ga-wun hpe gadai wa nra na rai? Raitim masha langai ngai ga-wun bu dat jang hkohkam shayi sha zon rai tsom nna, langai ngai bai bu dat jang go hpomi chyahpum zon she rai mat chye nga ai.
1. Loi hpum ai num ni hkum ko kap re ga-wun galu bu jang, hkum gong shingyan tsom n mu ai hta n-ga, hkum na shan bong pru wa ai sha mu mat sai.
2. Ga-wun lagra bu yang azet atsang re, rai tim maidang pa ai ni shum bu dam.
3. Galu de mung n jau gadun de mung n jau re ga-wun bu yang, lago gadun ai sha mu mat sai.
4. Num shingtot ni ga-wun galu bu jang, yu yang matsat shabat re.
5. Mut nsam hkrak ai, raitim magyi labuk maidang gaba ai ni bu yang shan gaman re sha mu ai.
6. Wong wong re ga-wun bu dat jang, grai hpum la ai zon rai mat chye ai.
7. Rong teng maka longhton hte dingdung ayan maka ka ai moza jahkuk lang yang n tsom dik htum rai sai.
8. Hkum ting maka gaji buhpun sumro jang, bo yu wa sin ai.
9. Ningdi hpun yang rai lama mi zon rai mat chye nga ai.
10. Alok maka ga-wun bu yang grai tsom ai, raitim lahput lai jang n htuk mat sai.
11. Shingkyit kyit shakya ai go prat dep shakya hkrai nre, kyit n jo jang masha ni yu mani kau wa ai.
12. Hpa nna kya ai ga-wun hte htat ai nyutsai palong jahtuk lang yang, tsom ai n mu ai.
13. Lasi dinglai ai ni longhkai ko ga-wun shachyat ra di yang, wanhkrat shingna zon rai mat sai.
14. Galu de mung njau gadun de mung njau re ga-wun ntsom la ai ko, lahto ko du ai nsam htat ai moza bai za jang, n tsom sha go dik sai.
15. Ga-wun chyahpa galu bu jang, lago do nga mahkon zon rai masen mat sai.
16. Longhton ga-wun lang yang lasi ai zon rai na hkum shadu, grau hpum labuk mat ai zon she rai nga ai.
17. Posimiya hku shakya yang, hpun jo jang maigan masha bu hpun ai zon tsom, n hpun jo jang dung gangu nga ai hpundu gaba zon rai sai.


text:
Karai A Mungga Kaw Na Sut Gan Ni | Ga Shagawp 7-11
Na A Myit Salum Lam N Shai Hkra Sadi U
Yehowa a matsun ga ni gaw anhte hpe makawp maga ya lu ai. Dai ni hpe anhte a kraw hta bang da yang she akyu lu na re. (Ga Sha. 7:3) Yehowa a mayam langai myit salum shai mat na matu, ahkang jaw ai hte Satan a hkalem hkalau ai hta aloi sha du mat na re. Ga Shagawp daw kaba 7 hta myit salum hpe shai kau na matu ahkang jaw ai ramma langai a lam hpe tsun da ai. Shi a lam kaw nna anhte hpa sharin la lu ai kun?
Mu Ai
7:10
Hkra Ai
7:13
Namchyim
7:14
Sama
7:17
Na Ai
7:21
Yehowa kaw na shai mat hkra anhte ni hta nga ai atsam manga hpe jailang nna mara galaw na matu Satan Shakut
Nyan hpaji hte chye chyang ai atsam gaw, anhte mara galaw yang hkam sha wa na akyu ni hpe chye shangun nna, wenyi lam hta shoihpa byin shangun ai lam hpe koi yen lu hkra karum ya


text:
Maumwi 5: Ruyak Prat Hpang Ai
Edin sun shinggan e, Adam yan Ewa jam jau amyu shagu hkrum ma ai.Lusha a matu ruyak ai hte amu galaw ra sai. Shanhte a makau grup yin e, tsawm la ai namsi hpun ni a malai, ju hpun ni law law tu nga ai hpe shan mu ma ai. Adam yan Ewa gaw Karai Kasang ga n madat nna, shi hte jinghku nlu hku ai majaw, ndai zawn byin ai re.
Grau n kaja ai gaw, Adam yan Ewa si na matu hpang wa sai.Naw matsing ai kun? Hpun langai mi na namsi hpe sha jang si na re, nga nna Karai Kasang shan hpe sadi jaw tawn ai. Sha ai shani e nan si na matu hpang wa sai. Karai Kasang a ga hpe n madat ai gaw, grai angawk ai lam re.
Adam hte Ewa a kashu kasha ni yawng gaw, shanhte a kanu kawa hpe Edin sun kaw na Karai Kasang shapraw kau ai hpang e, shangai ma ai. Dai re nna kashu kasha ni mung, gumgai dingla wa nna, si ra sai.
Adam yan Ewa gaw Yehowa a ga hpe madat mara yang sha shan a prat hte, kashu kasha ni a prat, ngwi pyaw nga na re. Ginding aga ntsa e, ngwi ngawn ai hte, prat dingsa nga lu na ma ai. Kadai mung, machyi makaw ai, gumgai dingla ai, si hkrung si htan n hkrum na re.
Shinggyim masha ni ngwi pyaw ai hte, prat tup asak hkrung nga na hpe, Karai Kasang ra sharawng ai. Lani mi na nhtoi hta nga lu na hpe shi ga sadi jaw tawn ai. Ginding aga ma hkra hta tsawm htap nga na sha n-ga, masha yawng hkam kaja na re. Ginding aga a ntsa e, langai hte langai hku hkau nna Karai Kasang hte mung jinghku hku ai hkrai rai na re.
Raitimung Ewa gaw Karai Kasang a jinghku langai mi nrai sai. Dai majaw Kasha shangai ai shaloi, shi a matu nloi sai. Shi n ji n mu machyi ai. Yehowa a ga hpe n madat ai majaw, yawn hkyen ai lam amyu shagu shi hta hkrum sai. Teng ai nrai ni?
Adam yan Ewa gaw shayi shadang sha law law shaprat ma ai. Shan a kasha alat shangai wa ai shaloi, shi hpe ka-in nga nna, amying shamying ai. Lahkawng ngu na la kasha hpe, Abela nga nna, shamying ma ai. Shan nau hpa baw byin ai kun? Nang chye a ni?
Ningpawt Ninghpang 3:16-23; 4:1, 2; Shingran 21:3, 4.


text:
PETRU A SHAGUN DAT AI LAIKA LAHKAWNG
2 Petru 1
1 Yesu Hkristu a mayam hte, kasa tai nga ai, ngai Simun Petru gaw, anhte a Karai Kasang hte, Hkye Hkrang la ai Madu Yesu Hkristu a ding hpring ai lam hta, anhte zawn hpu la ai makam masham lu la nga ai ni hpe, ga shana dat nngai.
2 Karai Kasang hte anhte a Madu Yesu hpe chye chyang ai lam hta, chyeju hte ngwi pyaw ai gaw, nanhte hta e law htam wa ma lit ga law.
3 Hpung shingkang hte arawng sadang e anhte hpe shaga la ai wa a chye chyang lu ai nyan a gawp e, shi a Karai Wa atsam gaw, asak hkrung nga ai hte tara hkungga ai lam hta seng maseng hte anhte hpe jaw da mi ai rai nna,
4 nanhte gaw mungkan ga a myit marin ai hten bya ai lam na lawt lu wa let, Karai Wa a myit marai hpe dagraw la lu myit ga, arawng lu ai hte galu kaba la ai ga ndat ni, shi anhte hpe jaw dat mi ai.
5 Dai re ai majaw, nanhte mung, tin tin larau ladau rai nga let, nanhte a kam sham ai myit hta san seng ai marai a shajat nga mu; san seng ai marai hta chye chyang ai;
6 chye chyang ai hta koi gam ai, koi gam ai hta shakut sharang ai, shakut sharang ai hta tara hkungga ai,
7 tara hkungga ai hta hpu nau hpe tsaw ra ai, hpu nau hpe tsaw ra ai hta, n-gaw nwai ai myit, a shajat nga mu.
8 Kaning rai nme law, dai hte gaw nanhte hta e rawng nga nna, law htam wa myit yang gaw, anhte a Madu Yesu Hkristu a chye chyang ai lam hta,nanhte kaman lila rai nga ai hte asi n si lu na myit dai, n rai.
9 Dai hte hpe kata nga ai wa chyawm gaw, myi hten ai hte myi pat kau ai masha rai nga ai rai nna, shi a moi na yubak dingsa hpe jasan jaseng kau ai lam nan, malap mali di kau nu ai.
10 Dai re ai majaw hpu nau ni e, nanhte hpe shaga da ai hte lata la ai chyeju hpe shangang shahkang rai lu u ga, larau ladau rai nga mu: dai hku galaw nga myit yang gaw, nanhte galoi mung kataw katan rai wa na myit dai n rai:
11 dai lam hkan nga myit taw gaw, anhte a Madu hte Hkye Hkrang la ai wa Yesu Hkristu a htani htana prat dingsa na mungdan de shang wa lu na lam, nanhte hpe n taw n tsang di ya na ma rin dai.
12 Dai rai nna, nanhte dai hte hpe chye nga ai hte, ya rau rai nga ai teng man ai ga hta a grin nga myit ti mung, dai lam ni nanhte hpe shadum shahprang na, ngai tut tut naw a tsang nga nngai.
13 Dai hta kaga, ndai hkum tsawp hta e ngai naw a nga nga yang, nanhte a dum hprang na myit hpe jasu ya na, sut nga ai hpe ngai myit da we ai;
14 kaning rai nme law, anhte a Madu Yesu Hkristu gaw, ngai hpe madun dan nngai hte maren, gade n na yang ndai hkum tsawp hpe ngai kau da na we ai, ngai chye nga nngai.
15 Rai sa, ngai pru mat wa ai hpang, nanhte galoi mung ndai hte hpe dum hprang nga lu myit ga, ngai naw shakut sharang nga na nngai.
16 Kaning rai nme law, anhte a Madu Yesu Hkristu a hpung atsam hte, du sa wa na ra ai lam, shi nanhte hpe shana dan ai shaloi e, hpaji maumawi ga hpe hkan let, anhte hkai ga ai n rai; anhte hkum nan shi a dan hkung ai hpung shingkang hpe tinang dia mu lu ai ni rai nga ga ai.
17 Shi gaw Kawa Karai Kasang kaw na, arawng sadang hte hpung shingkang hpe lu la wu ai shaloi, daru magan hpung shingkang kaw na ning nga ai nsen shi kaw dan pru nna, Ndai wa gaw ngai sharawng awng nga ai, ngai tsaw ra ai ngai Sha rai nga li ai, ngu wu ai:
18 dai chyoi pra ai bum ntsa e shi hte rau nga nga ai shaloi e, dai nsen sumsing lamu de na shi kaw dan pru ai gaw, anhte nan na lu gaw ai.
19 Dai rai nna, grau grin wa nga ai myihtoi ga mung, anhte lu sa gaw ai; nanhte a myit masin hta e nhtoi leng wa nna, nhtoi gintawng pru wa ai ten du hkra, nsin sin ai shara de htoi tu nga ai pyengdin hpe zawn, dai myihtoi ga hpe nanhte a hkan nang nga na, mai kaja nga ai.
20 Dai hta kaga, laika hta rawng ai gara myihtoi ga rai ti mung, tinang a myit shasat ai hte maren, ga lachyum shapraw lu ai n rai, shawng chye la mu.
21 Kaning rai nme law, masha a myit shasat ai hku majaw, hpa myihtoi ga galoi mung byin pru yu ai n rai; Chyoi pra ai Wenyi e myit shadut ya hkrum ai masha ni gaw, Karai Kasang kaw na ga htawn tsun ma ai.


text:
EHPESU NI KAW SHAGUN DAT AI LAIKA
Ehpesu 1
1 Karai Kasang a myit ra ai a majaw, Hkristu Yesu a kasa rai nga ai, ngai Pawlu gaw, Ehpesu mare hta e nga ai chyoi pra ai ni hte, Hkristu Yesu hta kangka rai nga ai ni hpe, ga shana dat nngai.
2 Anhte a Wa Karai Kasang hte Madu Yesu Hkristu kaw na, chyeju hte ngwi pyaw ai gaw, nanhte hta e a nga nga ma lit ga law.
3 Anhte a Madu Yesu Hkristu a Kawa rai nga ai Karai Kasang gaw, a nga u ga law: shi gaw sumsing lamu lahta tang hta e, Wenyi hta seng ai shaman ya ai lam amyu myu hte, Hkristu hta e anhte hpe shaman ya mi ai :
4 anhte gaw tsaw ra ai myit hte, shi a man e chyoi pra ai ni hte, shi a man e chyoi pra ai ni hte mara n rawng ai ni tai wa u ga, ginding aga garai n lat yang nna, shi anhte hpe Hkristu hta e lata la ma ni ai.
5 Tsaw ra htum ai Kasha a marang e, anhte hpe jaw dat mi ai hpung shingkang rawng ai chyeju a lam hpe shakawn kungdawn u ga,
6 shi a shawang myit sharawng awng nga ai hte maren, Yesu Hkristu a jaw e, kasha yin la na chyeju hkam la lu u ga, shi anhte hpe shawng nnan e san da ma ni ai.
7 Shi a n taw n tsang ai chyeju a majaw mung, tsaw ra htum ai Kasha a asai hta nan, htingrai htingrat na lam hte, yubak hpe raw dat kau na akyu, anhte lu la sa gaw ai :
8 shi a shawang myit na sung htum ai lam anhte hpe shadan dan yang,
9 dai chyeju gaw hpaji byeng-ya hte kung hpan ai lam nlang hte hte, anhte hta e law htam wa sai :
10 dai sung htum ai lam chyawm gaw, shi a sharawng awng ai myit hku hkan nna, Hkristu hta e myit shatawng da sai hte maren, madat da ai aten ladaw du wa yang, sumsing lamu tang na arai hpe mung, ginding aga na arai hpe mung, nga manga hte hpe Hkristu hta e gumhpawn tawn da na ru ai lam, rai nga ai.
11 Rai sa, shi hta e gumhpawn da na ru ai : shing rai Hkristu hta e shawng myit mada nga ai ni anhte gaw, shi a hpung shingkang hpe shakawn kungdawn nga lu u ga,
12 shi a shawang myit bawng hkut ai lam hte maren, yawng mayawng shabyin da ai wa a myit shatawng da nna, anhte hpe shawng nnan e san da ma ni ai majaw, shi hta e mung anhte sali wunli tai wa sa ga ai.
13 Nanhte mung, nanhte hpe hkye hkrang la sai kabu gara shi ga ngu ai teng man ai mungga hpe na yu nna, shi hta e kam sham ngut yang, ndat da ai Chyoi pra ai Wenyi hte dazik kap ai, hkrum ma nit dai :
14 Wenyi chyawm gaw, Karai Kasang a hpung shingkang shakawn kungdawn na lam a matu, shi mari da sai ni gaw htingrai htingrat ai chyeju lu la hkra, anhte a sali wunli a masat dingsat rai nga ai.
15 Dai re ai majaw, Madu Yesu hta e mung, chyoi pra ai ni yawng hte hta e mung, nanhte lu nga ai makam masham lam hpe ngai na yu nngai majaw,
16 ngai mung, nye a akyu hpyi ai hta nanhte hpe a dum nga let, nanhte a lam shakawn kungdawn na, n sim n sa rai nga nngai.
17 Anhte a Madu Yesu Hkristu a Karai Kasang ngu ai, hpung shingkang a Kawa gaw, shi hkum nan hpe chye chyang lu mu ga, hpaji byengya hte shingran shapraw ai Wenyi nanhte hpe jaw ya u ga hte ;
18 shi shaga la ai a jaw e myit mada shara gaw gade wa kaba nga ai mung ; n taw n tsang ai hpung shingkang rawng ai shi a sali wunli gaw chyoi pra ai ni hta e gade wa kaba nga ai mung ; kam sham nga ai anhte hta e shi a nachying galu kaba htum ai atsam gaw, gade wa galu kaba nga ai mung,
19 nanhte chye na lu myit ga, nanhte a kraw lawang na myi gaw htoi san wa ma lit ga, ngai hpyi nga nngai. Dai atsam chyawm gaw, shi a n-gun lagaw hte atsam shapraw wu ai hte maren,
20 Hkristu hpe si mat ai ni kaw na sharawt la yang, shi shapraw dat wu ai rai nna,
21 du magam, hkang ai ahkang, hpung dagu hte up ai aya lu ai ni nlang hte a ntsa e mung, ndai aprat hte htawm hpang na aprat e mying lu ai shingteng amying nlang hte a ntsa e mung, shi hpe shatsaw nna, sumsing lamu lahta tang hta, shi a hkra maga e dung nga shagun da wu ai.
22 Arai baw sumhpa hpe shi a lagaw npu e shi tawn da nu ai rai nna, yawng mayawng a baw tai na, dai Hpung kaw shi hpe jaw da wu ai :
23 dai Hpung gaw, yawng mayawng hpe jahpring shatsup lu ai wa a hkum tsup ngu ai Hkristu a hkum hkrang rai nga ai.


text:
Pregnant school teacher Ying Wang shot dead by Burma Army on Hpakant road
Ninghtoi;- 11-1-2012 ya jahpawt, 9:00 am daram ten hta Hpakant Ginwang, Kamaing Ginwang Daw, Kap Maw Ninghtawn kata, Nam Ya mare hte Kap Maw Zup mare lapran tai Dap Hk.L.Y. Masat (58) Bumu Ye Min Twi (Sit-chyawng-mu), Bumu Ko Ko Latt, Bugyi Htun Naing ni woi awn ai hpyen hpung ni kawn, sinat hte gap ai majaw, si sum mat ai jan, Mangshang Ying Wang, shata (4) re, hkri tung Ma hte hpawn, hkala hkrum ai Shy. Gawlu Seng Hkawn ni a mabyin sumla shiga.


text:
DAW 23
Anhte Ni A Laili Laika Ni Hpe Gara Hku Ka Lajang Nna Ga Gale A Ta?
“Amyu baw shagu, baw lakung shagu, ga amyu shagu hte masha mungdan shagu” hpe dang lu ai daram “kabu gara shi ga” hkaw tsun na matu, anhte a laili laika hpe ga a myu baw 750 jan hte dip shabra ai. (Shingran 14:6) Ahkyak ai ndai lit hpe anhte gara hku galaw nga a ta? Mungkan grup hta nga ai laika ka lajang ai ni hte ga gale ai ni a karum ya ai lam hte anhte galaw nga ai. Shanhte yawng gaw Yehowa Sakse Ni re.
Madung laika hpe Inglik ga hku hkyen lajang ai. Uphkang Hpung gaw ginjaw rung kaw nga ai Laika Ka Lajang Dap a galaw ai lam hpe woi awn ya ai. Ndai dap gaw ginjaw rung hte, nkau ginjaw garan rung kaw nga ai, laika ka lajang ai ni hpe lit ni jaw ai. Htung lai amyu myu na laika ka lajang ai masha ni nga ai majaw, anhte a laili laika ni hta masha baw sang amyu myu hte seng ai lam ni lawm ai. Dai majaw anhte a laili laika ni hpe mungkan ting na masha ni ra ma ai.
Madung Laika hpe ga gale ai ni hpang de sa ya ai. Ka lajang da ai laika ni hpe sumrai ngut ai hpang, mungkan grup hta nga ai ga gale hpung ni hpang de, computer ladat hte sa ya ai. Dai ga gale hpung ni gaw, tinang a amyu ga de ga gale ma ai. Inglik a lachyum hte maren, tinang gale na ga amyu hta, ka lu hkra “teng man ai ga” hpe shakut nna lata ma ai.—Hpaji 12:10.
Computer gaw bungli grau lawan hkra karum ya ai. Computer gaw masha zawn laika ka lajang ai, ga gale ai ni hpe nlu galaw ai. Raitim, computer hta bang da ai ga htai chyum, madi shadaw ya ai computer ladat ni, sawk tam ai lam ni galaw lu ai majaw, ga gale ai bungli grau lawan wa ai. Tsa lam hku law ai ga amyu ni hpe bang da lu nna, sumla ni hte hpawn, laika dip shapraw na matu, Ga Hkum Sumhpa Electronic Dip Shapraw Ladat (MEPS) hpe Yehowa Sakse Ni galaw da ai.
Masha hkying lam daram sha shaga ai ga ni hpe mung, anhte ga gale ai. Hpa majaw ndai daram shakut a ta? Hpa majaw nga yang “masha yawng mayawng hkye hkrang la ai hkrum lu nna, teng man ai lam a chye chyang ai kaw du lu” na matu Yehowa ra sharawng ai majaw re.—1 Timohti 2:3, 4.
Anhte a laili laika ni hpe gara hku ka lajang ai kun?
Anhte a laili laika ni hpe hpa majaw ga amyu law law hte ga gale a ta?


text:
时间:2017-05-27 18:14:39 来源:德宏团结报
Jongma ni sumri gang shingjong hkat nga ma ai.
Shata 5 nhtoi 22 ya shana, “Mahku mara hpun tsit tsom, Miwa mung hte maigan mung mahku mara hta-ni hta-na anga nga” ngu ai hpe lachyum ma- dung shatai ai Miwa mung hte maigan mung jongma jom pyo hpung ningdo 2 Miwa mung hte maigan mung kunghpan maka galai gachyai hkat kumhpa jo masat galo dat sai hte maren, ndai lang na lamang hpe shangut kau dat sai.
Ndai lang na laban bat mi tup galo ai mu lamang go shata 5 nhtoi 15 ya shani galo hpang nna, nhtoi 22 ya shani shangut la sai. Lamang hta lom ai go Myen mung hte Lau mung na jongma ni rai nga ai, madung go madu mungdan na kunghpan maka matut, Miwa ga, Myen ga, Lau mung ga sharin la, shada da hpaji jom jo hkat, hpaji jom sharin hka-ji hkrat wa rai na matu re. Mu lamang hta maumui hkai shingjong, bolung htong shingjong, ari bolung jom htong chyai, sumri gang shingjong, mahkon mangui jom shapyo chyai, Miwa mung hte maigan mung malu masha poi galo rai nga ai.


text:
时间:2017-05-27 16:40:49 来源:德宏团结报
Ndai go dung jahta zuphpong shara re.
“Hkarang hpaga lam hte panglai hpaga lam” mungkan pong mazum tso htum gamung ginrat dung jahta zuphpong nhtoi 15 ya shani Bekyin Yensihu mungkan zuphpong wang ko hpo galo lai wa sai. Mungdan 30 na du sa wa ai woion ningbo ni hte mungkan wunpong rapdo, mungkan gumhpro dum, mungkan alu gum hpro hpongchyom hkan na lit hkam masha ni dung jahta zuphpong hta lom ma ai hte maren, “Mungkan pong mazum lam shagrang sa wa, ‘Hkarang hpaga lam hte panglai hpaga lam’ jom go maden hkrat wa nna, yong jom rotjat lu hkra” nga ai lachyum madung ko shingrup nhtom myit hpaji ni jom jo hkat re hta n-ga, shawa shabra wunhpom laika mung no jom myithkrum da rai ma ai.


text:
Jung tawn sai n’dai ten na anau ni a n’gun gaw shani ka-ang na jan pungding shingkang zawn ja gaprang dik nga sai hte,kabye tsap tawn sai annau ni a dahpran n’gun mung lapyi rawng dik nga sai ten, myit n’san na zawn re masa hpe koi yen kau n’na,n’dai lang jamjau yak kaba gaw jahtum majan she rai nu ga, Myen a mang hkang masa hpe yu yang shanglawt lu na gaw annau ni hpang de gayin wa nga sai ngu mu ai. Mungkan na yu maram dip n’gun jaw nga ai ten annau ni shawng de yawng a atsam n’gun hte lahkrip ra ra sit sa ga. Sinat hpai dang ai yawng hpe laknak shakap tawn ra sai.
Masa kaba htu ganawng shamawt galau nga ai ten,ningbaw ningla SLg kaba ni shani ga-ang yup dam dam ai zawn re masa de n’woi sa hkra, myit masa grai n’kung shi ai ni ung ang chye ai mabyin masa hpe koi yen kau lu yang kaja dik ai ten re hte,lagaw hkang hpe ngang ngang kabye maram tsap ra ai. Hkrang grai n’shapraw yang shawng lagat yu ra ai zawn galaw dat sai, shut ngut sai hpang dawn kau na, sum machyi mat sai mabyin ni hpe n’htang shabai lu na n’loi ai hpe dum n’na myit malai kalang bai n’lu hkra. 969 hte 786 ni a mabyin hpe yu, annau ni ya she kasu rawt wa ai ram rawt myit n’gun hpe shadaw kau ai masa n’pru hkra grai sadi ra ai. Annau ni a buga ginra hta prat janat n’galaw ga ai..annau ni yawng a ahkyak salum sin pai rai nga ai Laiza kaw lamang kaba galaw na matu shawng hpang dinglik yu ra ai. [Hka jaw Poi] zawn re hpe madu mungdan grai n’lu shi yang grai sawn yu na galaw ra ai. 969 hte 786 lawu ga ni a mabyin manghkang hpe gang achya bang ai zawn re hpe sadi koi kau ga. Mung shawa yawng a myit hpe ginraw shanut kau ai masa hpe sadi yang kaja na re ngu mu ai. Machyi ai ningma hkang dingsa hpe ahprun ai n’tai u ga. Myu kaba ladat, Bukda makam shatai na nga wa ai majaw Miwa hpe lamu ga dut kau ya ai jaw annau ni a rawt malan shanglawt hpe shangai ya sai hpe ja ja dum gin ai.
N’dai ten annau yawng a mung masa lam yan ni hpe htinggrum kata yip tawn, lup makoi tawn ai zawn, kawng garang n’na, mayun shaman shakyang ra ai. Ahkyak ai ten, “Sharaw marang shan sha” ngu ai ladat hpe mung masa hpyen masa shamu shamawt lam hta jai lang ga.
1-Panglung gasadi hpe madung tawn n’na munghpawm [Federal] asuya up hkang masa de sa ga ngu tim annau ni ra awng sharawng ai masing masa tsun dan ai sha re, Myen gaw dai hpe n’kam jaw ai majaw dai ni du, annau ni a lamu ga hta htunghking ngasat ngasa labau n’chye ai, ga n’hkrum ai ni she kam mara up ka-myet sha mayu nga ai gaw kara hku rawt jat na. Sat nat zingri roirip mya sha nga ai ni hpe kam na kun?naw pawng na kun?majan zim na lam n’nga ai hte sut hpaga masa sha n’ga, lamu ga latung, Aung San baw madun n’na, mung maden masa de woi gale nga ai shada da sat hkat na majan kaba shabyin nga ai Miwa shingdu de n’gun kaba dat nga dingsa, munghpawm mungdan de sa wa ga ngu ai gaw tsun yang loi ai daram galaw yang n’loi ai re hpe shaning galu hkam sha wa yu saga ai. Myen myit hpraw san tsawm ai tara hkungga ai hte galaw lu yang kaja ai tim,
2-Munghpawm a hpang awmdawm de ngu ai mung, n’gam hte n’gam lung shakut ai masa rai nga ai Myen gaw n’dai masa hpe tau hkrau n’na, myit nau tawn magang sai re majaw, gangwi ten garawt n’na, annau ni hpe n’gun kya hkra, sai garan hkra ladat kaba masing kaba shapraw nga ai. Hpa wa nga tim annau ni ja gumhpraw n’gun kaba ya jang lata hta jum tawn lu yang gaw myit ai yawng awng dang na re. Annau ni yawng a n’gun kaba chyawm dat sai hpe n’sawn n’sang shingdu tawn kau ai masa n’pru hkra sadi ai hte grup grup de na chyawm marawn yang,
3-Awm dawm shanglawt na de she n’gun kaba mayun dat sa ra sai ngu yang mung annau ni dai ni na hta htam 2-3 n’gun kaba dat ai ya jang htu malawng kau ra ai. Ja gumhpraw mung grau n’gun dat ai hte, Hpyimaw Gawlang Kumhpang Mungmau, Kala mung kaw shanu nga ai annau ni yawng maga mi hku n’gun kaba dat ai, kraw kata kaw na marawn n’gun kaba jaw lu yang awmdawm shanglawt na. Dingbai dingna yawng hpe laidi kau n’na, shingdu n’gun kaba mayun jahting ai. 3-1 masa hku n’gun dat ai. 969 ni a No. 2 hpyen gaw annau ni re hpe dum ga. Korea a majan hta “Sharaw marang shan sha” na masa, majan hta shawn pru wa ai laknak ni hpe mazing la n’na, gasat di la ga.
Mying kaba dik nga ai 3+1 hpung shang masat la sai kun? NANG>
Baren Numraw. 10-4-2013 – 11;25pm.
-
Amyusha Lam N-gun Da Ting Tsap Nga GaNext >
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010


text:
Daw 4: Shawng nnan na Israela Hkawhkam a aten kaw nna Babelon de bawng dung ai aten du hkra
Shawlu gaw Israela mungdan a shawng nnan na hkawhkam tai wa ai. Raitimung Yehowa shi hpe jahkrat kau nna shi a shara hta Dawi hpe lata la ai. Dawi lam amyu shagu chye lu ai. Ram ma prat hta masha shalawa Goliat hte gasat ai. De a hpang e n su n nawn myit rawng ai Shawlu kaw na hprawng ai lam, bai nna tsawm la ai Abigela gaw Dawi angawk ai amu n-galaw hkrup u ga hkum shangtang ai lam ni re.
Dai hpang Dawi a kasha Shawlumon a lam amyu myu chye lu ai. Shawlumon gaw Dawi a shara hta hkaw dung nna, Israela a hkawhkam tai wa ai. Israela mungdan a shawng nnan na hkawhkam masum gaw, shaning 40 ning hpra up hkang ma ai. Shawlumon si ai hpang Israela mungdan gaw karan mat sai. Dingdung hte dingda mungdan nga nna lahkawng karan mat ai.
Dingda lakung 10 mungdan gaw, shaning 257 ning grin nga lu ai. Hpang jahtum e Asuri masha ni a lata hta hten za mat ai. Dai hpang shaning 133 ning na ai hpang e, dingda lakung lahkawng mungdan mung hten byak hkrum ma ai. Dai aten e Israela masha ni gaw Babelon mungdan de bawng masha hku nna, rim woi mat ai hkrum ma ai. Dai majaw Daw MALI hta e myit kahpra na zawn re ai lam amyu myu langai hpang langai mu lu na rai nna, shaning 510 ning galu ai labau a lam ni rawng ai.


text:
Ademdumantepe.com - wing tsun , wing tsun kuen , wong ving tsun , wing tsun emin
Description: wing tsun , wing tsun kuen , wong ving tsun , wing tsun emin , wing tzun , wing tsun kung fu , ving tsun , avci wing tsun , wing tsun kung , wing tsun emin boztepe , wing tsung , wing tsun turkey , wing tsun academy , avcı wing tsun , wing tsun ankara , wing tsun video , wing tsun istanbul , wing tsun bursa , wing tsun türkiye , wing tsun izmir , wing tsun nedir , wıng tsun , wing tsun videos , wing tsun kursu , wing tsun teknikleri , wing chun , wing chung , wing chu , wing shun
Keywords: wing tsun , wing tsun kuen , wong ving tsun , wing tsun emin , wing tzun , wing tsun kung fu , ving tsun , avci wing tsun , wing tsun kung , wing tsun emin boztepe , wing tsung , wing tsun turkey , wing tsun academy , avcı wing tsun , wing tsun ankara , wing tsun video , wing tsun istanbul , wing tsun bursa , wing tsun türkiye , wing tsun izmir , wing tsun nedir , wıng tsun , wing tsun videos , wing tsun kursu , wing tsun teknikleri , wing chun , wing chung , wing chu , wing shun
Tags:
ademdumantepe,
com,
tsun,
wing,
emin,
ving,
wong,
kuen,
kung,
Ademdumantepe.com


text:
MAHKAWN 115
Myit Galu Ai A Matu Chyeju Dum
(2 Petru 3:15)
1. Tsaw htum Yehowa, atsam kaba,
Tengman lam hpe tsawra ai wa.
Mungkan hta chyam bra n hkru lam,
Anhte hta hkra machyi shi chye.
Masha ni shadu ai zawn n re,
Jahtum nhtoi du na grai ni sai.
(CHORUS)
Myit mada lam nnan hte la.
Chyeju dum let mying ningsang shagrau.
2. Shaning hkying mi, na ai aten gaw,
Karai a matu lani mi.
Karai nhtoi du na ni sai,
Hpang n hkrat teng sha du wa na.
Mara galaw ai shi n ra tim,
Myit malai lu yang Karai kabu.
(CHORUS)
Myit mada lam nnan hte la.
Chyeju dum let mying ningsang shagrau.
(Neh 9:30; Luk 15:7; 2 Pe 3:8, 9 ni hpe mung yu u.)